Nitkellmu ma' Joseph Debono Joseph, ftit ġimgħat ilu żvelajt pubblikament li għandek l-ALS.

X'wasslek biex taqsam l-istorja tiegħek pubblikament?

Huwa n-natural tiegħi li nitkellem u nikkomunika.

U ħassejt ukoll li b'hekk stajt ngħin lil Bjorn fil-ġbir ta' fondi, u lil oħrajn bħali li għandhom ALS.

Barra minn hekk ma narax għalfejn għandi naħbi l-kundizzjoni.

Wara l-ewwel reazzjonijiet ovvji kif sirt taf li għandek din il-marda, x'kienu l-ewwel ħsibijiet tiegħek sabiex b'xi mod tkompli għaddej b'ħajtek kif tista'?

L-ewwel ħsieb kien li ma xtaqtx inkun ta' piż fuq ħadd.

Imbagħad mill-ewwel bdejt naħseb għal tibdil fid-dar biex innaqqas it-tbatija u l-periklu, pereżempju bħal sodda isfel biex nevita t-taraġ.

Huwa proċess twil biex wieħed jaċċetta u jadatta għal realtà kompletament differenti milli jkun imdorri jgħix fiha.

Minn fejn iġġib id-determinazzjoni għal dan?

Li taċċetta s-sitwazzjoni l-ġdida hija kruċjali.

Ladarba aċċettajtha stajt ukoll naħseb f'soluzzjonijiet.

Id-determinazzjoni tiġi wkoll bl-għajnuna tal-mara u tal-familja, u tal-kuraġġ u l-pariri ta' Bjorn.

X'kienet ir-reazzjoni tiegħek għar-rispons tan-nies wara li tkellimt pubblikament?

Kont qed tistenna rispons bħal dak?

Emozzjoni kbira.

Għamilt tlett ijiem nibki, naqra l-messaġġi sbieħ li rċevejt.

U kważi ma weġibt lil ħadd daqs kemm kien hemm.

Xi wħud minnhom weġibthom ħafna wara.

Stennejt rispons, imma mhux daqshekk.

Kellmuni ħbieb li kont ilni ma nkellimhom snin, u ħafna nies oħra li ma nafhomx.

Is-solidarjetà li ħassejt ferħitni mhux ftit.

Liema huma l-akbar sfidi li qed tiffaċja bħalissa?

U x'inhi l-akbar biża' tiegħek?

L-isfidi huma l-ħin kollu.

Kollox sar diffiċli.

L-ikbar sfidi bħalissa huma ż-żewġ tarġiet ta' quddiem il-bieb, u li minħabba fihom qed nibża noħroġ, u bil-lejl, l-irqad sar ikkumplikat.

L-akbar biża bħalissa hi li ma nkunx nista' nitkellem ċar.

L-ALS biddlitlek il-perspettiva ta' kif tħares lejn il-ħajja?

Mhux eżatt.

Jien għadni nemmen li l-ħajja sabiħa, u li huwa sabiħ li titkellem u taqsam ma' oħrajn.

Il-perspettiva nbidlet lejn il-possessjonijiet.

Illum inħoss li kull ma fadalli li huma tassew tiegħi huma moħħi u ħalqi, għax fuq dawk biss għandi kontroll.

X'differenza għamel u għadu jagħmel Bjorn fil-ħajja tiegħek?

L-ewwelnett bil-kuraġġ li tani, u għadu jtini kull meta nkellmu.

Bjorn, kif isemmilu problema, mill-ewwel jaħseb fis-soluzzjoni, u f'salt wieħed, il-problema ma tibqax tbeżżgħek.

Bjorn tani wkoll għajnuna materjali bħas-sodda, u l-apparat li bih inħaddem il-kompjuter b'għajnejja.

Kemm huma importanti l-irwoli ta' dawk l-aktar qrib tiegħek f'ħajtek?

Il-mara tiegħi Tanya l-aktar.

Illum niddependi kważi għal kollox fuqha.

Il-ħin kollu.

Inħossni ħarbattilha ħajjitha.

U ma nistax nirringrazzjaha biżżejjed.

Ibni Peter li jgħix magħna u li wkoll jgħini ħafna.

Imbagħad hemm ħuti li jiġu malli jkolli bżonn.

Joseph flimkien mal-familja tiegħu

L-għajnuna fiżika hi essenzjali, iżda xi ngħidu dwar għajnuna psikoloġika?

Int personali, f'liema mumenti ħassejt il-bżonn li tfittex l-għajnuna minn dan l-aspett ukoll?

Tħoss li saret differenza permezz ta' din l-għajnuna?

Bjorn offrieli servizz ta' counsellor.

Sibtu ta' għajnuna kbira.

Jien għandi tendenza nhewden u naħseb ħafna, l-aktar bil-lejl.

Ma' Etienne, dan it-thewdin, li jista jtaqqalna, jirnexxili nitkellem dwaru.

Mhux il-ħażin biss.

Nikellmu wkoll dwar ħafna esperjenzi sbieħ.

Tajjeb ngħid ukoll li jien involut f'attivitajiet, bħalissa virtwali, li għenuni nibqa attiv mentalment.

Huma ħafna li minkejja li jkollhom intenzjonijiet tajba u ġenwini, ma jkunux jafu kif għandhom jaġixxu f'sitwazzjonijiet bħal dawn.

X'messaġġ tgħaddi lill-persuni li għandhom lil xi ħadd qrib tagħhom li qed jikkumbatti ma' din il-marda?

Ma jibżgħux ikellmuhom.

Ħafna jibżgħu li ma jkunux jafu x'se jgħidu.

Ma jimpurtax, il-persuna turik kemm trid titkellem.

U ħaġa oħra.

Offru l-għajnuna, imma tisfurzawhomx iżżejjed.

Ħalluhom jiddeċiedu huma.

Il-kapaċità mentali tagħhom ħafna drabi tkun għadha tajba.

U x'messaġġ tgħaddi lil min għadu kemm isir jaf jew għad irid isir jaf li għandu din il-marda?

Kif issir taf, daqqa iebsa ħafna.

Jien tgħidx kemm bkejt.

Imma mbagħad trid tibda t-triq biex taċċetta s-sitwazzjoni.

Malli taċċettaha, tkun tista' tibda taħseb dwar soluzzjonijiet.

U tiddejjaqx titkellem dwar il-kundizzjoni.

Meta titkellem tinduna li m'intix waħdek.

Kieku kellek tmur lura fiż-żmien tbiddel xi ħaġa minn dak kollu li għamilt?

Ma rridx ninstema prużuntuż, għamilt żbalji f'ħajti.

Imma l-ħajja mhux hekk?

Kollox ma' kollox jien għext ħajja sabiħa, u kelli ħafna esperjenzi interessanti.

Allura kuntent b'dak li għamilt f'ħajti.

Il-karattru ta' James Bondin.

James Bondin kien wieħed minn dawn l-esperjenzi sbieħ.

Għal tlettax-il sena għext mumenti b'karattru differenti li laqqgħani ma ħafna nies, u hemm ħafna oħrajn li jafuni mit-TV u qatt ma ltqajt magħhom.

Kważi kollha jitkellmu tajjeb dwar James Bondin.

U speċjalment fil-bidu, l-esperjenza live f'Xarabank kienet ta' sodisfazzjon kbir.

Għadha teżisti l-komiċità f'Joseph?

Ikolli mumenti tad-daħk ukoll minħabba l-kundizzjoni tiegħi.

Ukoll meta nara l-aħbarijiet, jgħadduli ħafna ħsiebijiet satiriċi.

Għandi bżonn nerġa' nibda niktibhom.

Żewġt ipraspar ħelwin li għamilt f'ħajtek.

Waħda minnhom meta żżewwiġna, meta morna għal qamar il-għasel il-Kanada.

Minħabba l-maltemp, l-ajruplan ma setax jinżel Toronto u ħaduna Cħicago għal lejl.

L-għada filgħodu, x'ħin ġiet ir-rappreżentanta tal-linja tal-ajru, diġà kont inkwetat li konna tard għat-titjira tal-11.00 u ħtaftha ftit.

Imma hi qaltli "Relax.

Ma kontx indunajt li bejn Toronto u Chicago ridt immexxi l-arloġġ siegħa lura!

L-oħra, tmur iktar lura.

Meta konna żgħar.

Oħti sena akbar minni.

Kellha pupa għal qalbha ħafna, b'xagħarha isfar, innukklat.

Ma nafx x'fettilli, imma kont qtajtilha xagħarha!

U darb'oħra pinġejtilha wiccha bil-biro, taparsi għandha l-ħożba.

Oħti għadha tgħajjarni bihom sal-lum.

Ftit jiem ilu Joseph ippubblika wkoll ir-rumanz tiegħu iz-Ziju Manwel.

#wpdevar_comment_1 span,#wpdevar_comment_1 iframe{width:100% !important;} Roberta Magri Direttriċi u Editriċi


Nitkellmu ma' Mark Laurence Zammit Mark, illejla tixxandar it-tmien edizzjoni tal-programm il-ġdid tiegħek L-Erbgħa Fost il-Ġimgħa.

Sodisfatt bir-rispons li qed tirċievi s'issa?

Iva, ħafna.

Rispons ħafna ikbar u isbaħ milli stennejt.

Fil-preparamenti li għamilna qabel bdiet l-iskeda pruvajna naħdmu biex il-programm ikollu stil naqra differenti, u ma konniex ċerti jekk in-nies hux se jilqgħuh u kemm se jdumu biex jilqgħuh.

U għamilt żmien kont naħseb li se jaraw l-ewwel programm għall-kurżità, u mbagħad ma jarawhx aktar.

Imma s'issa l- feedback baqa' jikber u jisbieħ, u jiena grat ħafna u m'għandix kliem biex nirringrazzja lil dawk in-nies kollha madwari li qed jgħinuni.

Minn meta twaqqaf Xarabank għall-bidu tiegħek f'dan il-proġett ġdid ma tantx kien hemm ħin biex tipproċessa l-emozzjonijiet li ġab miegħu dan it-tibdil.

Affettwak xi ftit dan il-fatt?

Forsi l-fatt li ma kellix ħin biex nipproċessa, kien aħjar.

Xarabank kont inħobbu ħafna, u kieku l-istorja ta' kif waqaf Xarabank ġrat sentejn jew tlieta ilu, kont nitkisser.

Sa 3 snin ilu, il-ferħ tiegħi kien marbut max-xogħol li kont nagħmel f'Xarabank u kelli qalbi marbuta ħafna miegħu.

U ma kinitx ħaġa ħażina.

Imma maż-żmien bdejt ninduna li Xarabank ma kienx se jkompli għal dejjem.

Indunajt li xi darba kien se jieqaf, u jien inzertajt bniedem ftit reliġjuż u għaddejt lili nnifsi minn proċess ta' ħafna meditazzjoni biex naċċetta li jekk xi darba din il-ħaġa tiġri, kelli nkun lest għal ħajja oħra wara Xarabank.

U maż-żmien qisni tgħallimt norbot qalbi man-nies li niltaqa' magħhom u li għallmuni, u mhux mal-programm.

Allura, b'għaġeb kbir, meta waqqfuh minn fuq it-television, għalkemm kien xokk, bqajt inħoss ħafna paċi.

Però, kif jaf kulħadd issa, inqala' l-programm il-ġdid immedjatament wara u dik serviet biex naljena rasi.

Meta tfaċċa l-programm il-ġdid, tant kellna xogħol quddiemna, li ma kellniex ċans noqogħdu ninkwetaw ħafna fuq li ġara.

Hemm xi ħaġa li int personali għamilt f'Xarabank li tixtieq tagħmilha differenti jew aħjar f'dan il-programm?

Id-daħk huwa biċċa xogħol serja ħafna u s-satira hija waħda mill-aktar affarijiet diffiċli biex tikteb u tipproduċi, imma waħda mill-aktar affarijiet li fil-fehma tiegħi għandu bżonn il-pajjiż.

Imma minħabba l-impenji li ġab miegħu l-bidu ta' dan il-programm – intervisti, id-diskussjoni, ir-riċerka, l-investigazzjoni – għadni ma sibtx il-ħin biex naħdem fuqha kif nixtieq.

Fejn qed taspira li tieħu d-direzzjoni tal-programm?

Jien qed nara li pajjiżna maqsum ħafna, fuq kollox.

U aktar kemm jgħaddi ż-żmien, aktar inħoss li l-firdiet li għandna qed ibegħduna dejjem aktar minn xulxin u jagħmluha aktar diffiċli li nsibu modi sensibbli kif insolvu l-problemi li għandna quddiemna.

Se niġu f'punt fejn ma nibqgħu naqblu fuq xejn, u jekk mhu se naqblu fuq xejn, mhu se nkunu nistgħu nibnu xejn.

Qed nara li aktar ma jgħaddi ż-żmien, kulħadd qed jibda jemmen li n-naħa tiegħu tajba kważi f'kollox u n-naħa l-oħra ħażina kważi f'kollox, u d-diskussjonijiet li jkollna huma biss ġlied fuq min se jirbaħ ir-raġun, u darba kull 5 snin, l-Elezzjoni.

Ma nippretendix li b'dan il-programm se nsolvi l-problemi ta' Malta, imma nixtieq li f'dal-programm, id-diskussjoni tieħu aktar il-forma ta' konversazzjoni, u mhux konfront, fejn in-nies ma jitkellmux biex jirbħu argument, imma biex jisimgħu lil xulxin.

Għax f'konversazzjoni nisimgħu lil xulxin bit-tama li nibdew nifhmu lil xulxin.

F'konfront jirbaħ wieħed biss; f'konversazzjoni jirbaħ xi ftit kulħadd.

Tista' tiżvela xi ħaġa dwar dak li se nkunu qed naraw illejla?

Illejla l-programm dwar il-persuni transgender .

U fil-programm se nitkellem ma' żewġ min-nies li ispirawni ħafna.

Ruth u Matthew.

Ruth hija omm li kellha tifla, u li ta' 12-il sena qaltilha li hija tifel.

U tirrakkonta kif ħaditha.

Tgħid li f'erbat ijiem rema l-gwardarobba, qata' xagħru, biddel il-karattru, tant li lanqas baqgħet tagħrfu.

Tgħid: "Kont nidħol id-dar u ngħid, 'dat-tifel min hu?

Fejn hi t-tifla tiegħi?'"

Tirrakkonta kif neħħew ir-ritratti kollha tal-preċett u l-griżma, fejn kien jidher tifla, x'ġara meta spiċċa tifel ġo skola tal-bniet, u kif ħuh iż-żgħir qabad jaħseb li l-girls kollha jsiru boys.

U kellhom storja sħiħa l-iskola, għax kien qed jaħseb li anke ommu se ssir boy.

Matthew, min-naħa l-oħra, huwa persuna ta' 20 sena li jgħid li la hu raġel u lanqas mara.

Twieled f'ġisem ta' tifla u jiffansja kemm irġiel u kemm nisa, imma la jħossu raġel u lanqas mara.

Jitkellem dwar il- bullying ikrah li għadda minnu, fost l-oħrajn kienu jkaxkruh minn xagħru, jgħajruh, u affarijiet bħal dawn.

Fil-programm ukoll se titkellem persuna transgender li qed toħroġ ma' persuna transgender oħra.

Jiġifieri f'din il-koppja, hu twieled tifla u hi twieldet tifel.

U se titkellem ukoll tfajla oħra li twieldet tifla imma maż-żmien daħħlulha f'moħħha li aktarx hija raġel.

Bdiet tieħu l- hormones qawwijin u bdiet issir raġel.

Kibritilha l-leħja, ħxienet il-vuċi, waqagħlha x-xagħar, imma baqgħet tħoss li qatt ma kienet raġel.

Hi trid tkun mara bħalma twieldet, u issa tixtieq tmur lura u ma tistax.

Huwa programm li anke lili, bellahni, f'xi mumenti bikkieni, u għallimni ħafna.

Kien hemm uħud li interpretaw il-fatt li bdejt programm ġdid wara li twaqqaf Xarabank b'mod żbaljat fil-konfront ta' Peppi u t-tim ta' Xarabank.

Ovvjament mhuwiex minnu, imma xi twieġeb għal dan?

Kif inhi r-relazzjoni tiegħek bħalissa ma' Peppi u l-kumplament?

Meta nhar is-Sibt li għadda rajt lil Peppi jirbaħ il-Gold Award fil-Malta Journalism Awards qbadt nibki bil-ferħ u ktibt fuq Facebook dak li nħoss dwaru.

Naħseb li qatt ma kont ktibt pubblikament b'dak il-mod, u jekk taqraha tinduna li ALTRU milli m'aħniex miġġildin!

Wieħed mill-akbar ħbieb u għalliema li għandi.

Pjuttost, issa li ma naħdmux fuq l-istess programm, għandna aktar relazzjoni ta' ħbieb.

U n-nies li jipproduċu L-Erbgħa Fost il-Ġimgħa huma wħud min-nies li kienu jipproduċu Xarabank.

Nafdahom ħafna u xtaqna li jibqgħu magħna meta qlibna minn programm għall-ieħor.

Jiġifieri m'hemmx problemi ta' xejn.

Il-professjonalità f'dan ix-xogħol tirrikjedi li titkellem ma' kulħadd, inkluż dawk li assolutament ma' taqbilx magħhom, mal-azzjonijiet tagħhom.

Kien hemm drabi li sibtha verament diffiċli li tagħmel dan?

Insibha diffiċli kważi dejjem, għax kważi kull ġimgħa jkun hemm xi ħadd fil-programm li ma naqbilx mal-politika tiegħu jew mal-mod kif jaħsibha.

Meta jkunu nies jitkellmu kontra l-immigranti jew kontra l-priġunieri nweġġa' ħafna iktar.

Imma maż-żmien tgħallimt li n-nies li ma naqbilx magħhom huma l-aktar li għenuni nimmatura f'dak li naħseb u nemmen u nagħmel, u meta smajt lilhom bdejt nifhem aktar li l-argumenti tagħhom fihom is-sens u għandna nagħtu kashom.

Ħafna drabi tinvestiga fil-fond dwar suġġetti pjuttost sensittivi.

Ġieli tibża'?

Minn xi reazzjoni kemm tal-pubbliku, imma b'mod partikolari ta' dawk li jkunu involuti f'dak li qed tinvestiga?

Nibża', iva.

Imma ma naħsibx ħafna fuqha, għax inkella nieqaf.

Fil-fatt lanqas ngħid lil ommi u lil missieri xi nkun qed nagħmel, ħalli ma ninkwetahomx.

L-investigazzjonijiet li nagħmel jarawhom l-ewwel darba fuq it- television bħal kulħadd.

Semmilna tnejn mill-aktar stejjer li ħallew impatt fuqek personali.

L-istorja ta' meta ġġilidna biex jinħareġ Chris Bartolo mill-Ħabs, li kellu problemi serji ta' saħħa u kien qed jissogra li jmut hemm ġew.

U fil-fatt kien inħareġ.

Dik waħda minnhom.

Imma l-aktar intervista li biddlitni hija intervista li ħadd qatt ma ra għax qatt ma xxandret, minħabba ordni tal-Qorti.

Hija l-intervista li kont għamilt lil Liam Debono.

Huwa impossibbli nispjegalek hawnhekk x'ħassejt meta ltqajt ma' Liam u meta intervistajtu, imma minn dakinhar bdejt nara d-dinja b'mod kompletament differenti.

X'inhu l-akbar sodisfazzjon għalik bħala ġurnalist?

Meta jkun hemm xi ħadd qed isofri inġustizzja, u b'xi xogħol li nkunu għamilna aħna, dik l-inġustizzja tissewwa, jew tieqaf.

Dik hija l-isbaħ emozzjoni ta' dan ix-xogħol.

Fl-opinjoni tiegħek, liem huma l-kwalitajiet li jagħmlu l-ġurnalist professjonali?

L-inkwiet.

Ġurnalist tajjeb għandu jqum u jorqod jinkwieta għan-nies u għall-verità.

Ritratt meħud minn Clint Gerald Attard

L-aktar kwistjonijiet li int l-aktar sensittiv dwarhom .

L-immigrazzjoni u l-persuni mressqa l-Qorti u fil-Ħabs.

U l-Knisja.

Huma ħafna li għandhom l-opinjoni li partikolarment ġurnalisti li jippreżentaw programmi ta' diskussjoni m'għandhomx jesprimu l-opinjoni personali tagħhom.

X'inhu l-ħsieb tiegħek dwar dan?

Li tkun newtrali mhux biss hija impossibbli, imma hija wkoll perikoluża ħafna.

Ħadd fid-dinja mhu newtrali, u jekk xi preżentatur jilagħbha li hu newtrali, qed jitnejjek bin-nies.

Kull preżentatur għandu opinjoni u pożizzjoni, u anke jekk ma jgħidhiex, ma jfissirx li ma jkunx qed jimbuttaha fil-programm tiegħu.

Għalhekk nemmen li l-aħjar ħaġa li għandna nagħmlu hi dik li għallimni Peppi – li niddikjaraw mill-bidu l-pożizzjoni tagħna, imma nkunu ġusti; inkunu fair fil-mistoqsijiet u fit-trattament li nagħtu lill-mistiedna.

Imma hekk, almenu, lin-nies inkunu għednielhom il-verità dwar l-agenda tagħna, ħalli meta jisimgħuna jkunu jistgħu jiġġudikawna aħjar u janalizzaw dak li ngħidu b'moħħ miftuħ.

Għall-istess raġuni naħseb li persuni pubbliċi għandhom jgħidu kważi kollox dwar ħajjithom, anke l-aktar affarijiet intimi.

Għalija, persuna newtrali hija waħda mill-aktar persuni perikolużi li tista' tiltaqa' magħhom, għax huma dawk in-nies li, bl-iskuża tan-newtralità, jisimgħu l-uġigħ u jibqgħu għaddejjin, jaraw l-inġustizzji u ma jagħmlu xejn, u ma jiġġieldu għall-ebda prinċipju.

Tinkwieta, jew tiddejjaq li tiġi interpretat ħażin b'dak li tgħid u tagħmel?

Jiena nemmen li jekk niġi interpretat ħażin, aktarx għax jien ma spjegajtx ruħi tajjeb.

Jiġifieri jkun tort tiegħi.

Kważi dejjem hekk kien fil-każ tiegħi.

U nħares fil-mera, ngħid mea culpa, u nipprova nitgħallem nikkomunika l-ħsibijiet tiegħi aħjar.

Imma ġieli tiġrili li nkun qed nintervista xi politiku, u nkun NAF li kont ċar ħafna fl-argument/mistoqsija li għamiltlu, imma l-fans kbar tiegħu, li jpoġġuh fuq pedestall, jinfexxu jgħajruni u jivvintaw it-twists fuq dak li għedt, taparsi fehmuni ħażin.

Qed ngħid taparsi, għax huma jkunu fehmu.

Huma intelliġenti biżżejjed li jkunu fehmu l-ġenwinità tal-mistoqsija tiegħi, imma b'intenzjoni purament ħażina jippruvaw idawruha, ħalli jiżvijaw lil kull min, fl-udjenza jew fuq il-midja soċjali, hu suxxettibbli li jiġi mqarraq.

Fir-reliġjon li nemmen fiha jien, dak huwa dnub ikrah ħafna – l-ereżija – għax min qed jagħmlu, mhux biss qiegħed fl-iżball hu, imma qed ikaxkar fl-iżball lil ħafna nies oħra.

Imma ninkwieta għal dawk li jagħmlu hekk ukoll, għax ninduna li hawn ħafna nies li qed jiddefendu l-politiku u mhux il-prinċipju; mhux qed jifhmu li l-politiku huwa l-impjegat tagħhom, u mhux bil-kontra.

Huma ħafna li jużaw l-argument tal-libertà tal-espressjoni u d-dritt tal-għażla biex jiddefendu ċerti azzjonijiet/imġieba.

Fl-opinjoni tiegħek, għandu jkun hemm limitu sa fejn persuna għandha tasal f'dak li tgħid u tagħmel?

Jien nara li l-libertà tal-espressjoni u d-dritt tal-għażla huma ftit differenti.

Jekk id-dritt tal-għażla jfisser li l-omm għandu jkollha d-dritt tiddeċiedi jekk toqtolx it-tarbija tagħha fil-ġuf jew le, mela le, m'hemmx għażla.

Għalija, ħadd m'għandu jkollu d-dritt li jagħżel li joqtol lil xi ħadd.

Dwar il-libertà tal-espressjoni… limitu għandu jkun hemm dejjem.

Hemm limiti anke fil-liġi stess.

Imma ma naqbilx li għandhom isiru aktar limiti minn hekk, għaliex jekk inħallu lill-istat jagħmel il-limiti hu, jispiċċa jagħlaq ħalq kulħadd.

Fil-fehma tiegħi, li rridu nagħmlu hu; mhux li nwaqqfu lin-nies milli jitkellmu, imma minn età żgħira ngħallmuhom kif jiddsikutu b'rispett lejn kulħadd u kif waqt li qed jesprimu fehmithom, jitrattaw lil kulħadd, anke lil min ma jaqblux miegħu, b'dinjità.

Liem kwistjonijiet li għadhom jitqiesu bħala tabù tħoss li jeħtieġ li nqajmu aktar kuxjenza dwarhom?

Fil-fehma tiegħi, l-ikbar tabù bħalissa hija l-politika.

Aktar ma jgħaddi ż-żmien aktar qed jiżdiedu ż-żgħażagħ u l-adulti żgħar li f'wiċċ l-istejjer tal-korruzzjoni u l-ġlied u t-tgħajjir partiġġjan, qed jaqtgħu qalbhom mill-politiċi kollha u mill-politika u jiddeċiedu li ma jagħtux kasha, u lit-tfal tagħhom jgħidulhom biex ma jitkellmux fuqha, 'li ma jmorrux jittimbrawhom.'

Il-politika hija l-pjan ta' kif se nagħmlu ħajja isbaħ u nsolvu l-problemi tagħna u tal-familja tagħna, u meta n-nies jibdew jiġu jaqgħu u jqumu minnha, ikunu fil-fatt qed jiġu jaqgħu u jqumu, mhux mill-politiċi, imma minn uliedhom, mill-familja tagħhom u minn xulxin.

U jekk se nibqgħu sejrin hekk, se nibdew ngħixu f'pajjiż fejn kulħadd jinkwieta għal xawwatu u għal xejn aktar.

U sakemm inti sew, fil-verità, m'għandekx problemi.

Però f'sitwazzjoni bħal dik, meta int ma tibqax sew, mhu se ssib lil ħadd min jgħinek.

Nimmaġina li kemm-il darba qalgħu xi qlajja' fuqek.

Biex inkun onest ma tantx smajt qlajjiet dwari.

Imma waħda li nkwetatni ftit kienet dik li ġrat dan is-sajf.

Bdejt nisma' li n-nies qed jgħidu li wara Xarabank, jien u Peppi iġġilidna.

U ħadtha ftit bi kbira għax verament mhux il-każ.

Pjuttost, ir-relazzjoni tagħna ġiet aktar intima għax issa għandna aktar ċans nitkellmu fuq suġġetti li jogħġbuna u niftħu qalbna ma' xulxin aktar minn qabel.

Qabel konna nitkellmu fuq xogħol biss.

Illum xorta nieħdu ħafna pariri mingħand xulxin fuq xogħol, imma għandna ħafna aktar ċans li nkunu ħbieb.

Irrakkuntalna żewġt ipraspar relatati max-xogħol..

Naħseb it-tfal żgħar li jkunu għadhom kif bdew jaraw it-television, ma jkunux għadhom jagħmlu differenza bejn il-cartoons u l-filmati ta' nies ta' vera, bħall-programmi tagħna, pereżempju.

U jaħsbu li aħna cartoons ukoll.

U għamilt żmien niltaqa' ma' tfal żgħar li kif jarawni jibqgħu mbellhin u jgħiduli: "Mela inti veru teżistiiii?!?!"

Storja oħra, l-ewwel darba li lbist tuxedo f'ħajti kienet fil-Malta Television Awards ta' xi 3 snin ilu.

Dik il-lejla kienet ukoll l-ewwel darba li rkibt ġo limousine, għax dawn ikollhom pjanat li jwassluk sar-red carpet bil-limousine.

Allura krejt tux li lanqas kont naf eżatt kif tilbisha u rkibt mat-tim ta' Xarabank ġo dil-limousine pjuttost mudlama minn ġewwa, u konna fi triqitna lejn ir-red carpet, fejn kien hemm il-cameras kollha u n-nies jistennewna noħorġu biex jiffilmjawna live għal intervista fuq it-television.

U l-qmis tat-tux kellha qisha sett buttuni li tilbishom fuq il-buttuni propja ħalli jidhru isbaħ.

Ikunu jleqqu u hekk.

U malli wasalna bil-limousine mar-red carpet u fetħu l-bieb u bdejna ħerġin, ifaqqgħu iż-żewġ buttuni tiegħi ta' taħt iċ-ċoff, u l-qmis infetħet beraħ b'sidri barra.

Il-buttuni daħlu jitgerrbu taħt is-seats tal-limousine u trid tarana, it-tim ta' Xarabank ħiereġ wieħed wieħed minn ġol-karozza live fuq it-television u jien mimdud wiċċi mal-art, b'sidri barra, taħt is-seat infittex il-buttuni ġo dak id-dlam.

Wara xi 5 sekondi li kien ħareġ l-aħħar persuna mill-karozza u kien fadal jien biss, irnexxieli nsibhom u nwaħħalhom lura kif stajt u ħriġt mill-karozza nidħak u nxejjer taparsi ma ġara xejn.

Ilħaqt bl-eżatt insomma.

X'differenza għamlet u tagħmel Deborah fil-ħajja tiegħek?

Deborah għallmitni li l-ħajja hija ħafna isbaħ meta taqsamha ma' xi ħadd.

Urietni li jkollok ħafna, mhux meta żżomm kollox għalik, imma meta tagħti lil ħaddieħor.

Kont nismagħhom jgħiduha din ta, imma ma kontx nemminha.

Qabel bdejt noħroġ ma' Deborah għamilt żmien twil single u waħda mir-raġunijiet kienet li kont nibża' li jekk nibda noħroġ ma' xi ħadd ikolli nċedi ħafna minn ħajti u minni nnifsi u nitlef il-libertà.

Minn meta ltqajt ma' Deborah, mhux talli ma tlift xejn, talli għamlitni bniedem aktar sħiħ, aktar bis-sens.

U peress li taħdem magħna, Deborah għamlet differenza fil-produzzjoni wkoll, għax ġabet stil ġdid u nifs frisk fit-team tal-produzzjoni.

Hemm xi ħaġa li s'issa għadek qatt m'għidtha fil-pubbliku?

Jiena nipprova nagħmel mezz li ngħid kollox dwari nnifsi.

Għax nemmen li persuna pubblika għandha l-obbligu li ma żżomm kważi xejn sigriet mill-pubbliku.

Jekk int persuna pubblika, ma tistax tippretendi li żżomm ħafna affarijiet privati.

U aktar minn hekk, nemmen li persuni li għandhom pożizzjoni influwenti fis-soċjetà, fejn dak li jgħidu, jinfluwenza lin-nies, aktar u aktar għandhom ikunu ktieb miftuħ.

Ħalli meta jisimgħuhom, in-nies ikunu jafu eżatt kif jiġġudikaw u kif janalizzaw dak li qed jgħidu.

Ifhem, biex saħansitra tkellimt open fuq il-ħajja sesswali tiegħi, naħseb verament ma baqagħlix sigrieti!

Mark jikkonkludi din l-intervista b'dan il-messaġġ

#wpdevar_comment_1 span,#wpdevar_comment_1 iframe{width:100% !important;} Roberta Magri Direttriċi u Editriċi


Nitkellmu ma' Gertrude Borg Marks Gertrude, bħalissa qed tinterpreta t-tieni karattru tagħha fis-sensiela Fattigi, li jixxandar kull nhar ta' Ħamis fid-20:40 fuq NET TV.

Wara dak ta' Alicia, issa qed tinterpreta l-karattru ta' Victoria.

Gertrude tispjegalna kif iż-żewġ karattri huma totalment differenti, u mhux biss fid-dehra.

Alicia kienet mara li taħdem u tirsisti għal dak li trid, u li finalment bniet.

Min-naħa l-oħra Victoria hi persuna li l-comfort zone tagħha hija fit-tarf ta' kull sitwazzjoni.

Persuna li tiekol l-isfidi, intelliġenti ħafna, kuraġġuża, għandha self-confidence għoli ħafna, u bix-xieraq, taf sa fejn tista' tasal, u tasal.

"Il-Karattru ta' Victoria kont ilni naħdem fuqu minn Ġunju.

L-ikbar sfida kienet li mhux biss ridt nidher id-dehra 'noir' tagħha – li hi ferm differenti mill-istil tiegħi, imma li NSIR INĦOBB proprju dak li Victoria tilbes, kif taġixxi, il-linwaġġ tagħha, ridt nibda nara d-dinja mill-perspettiva tagħha; ridt nittrasforma ruħi fiha, insir eċċentrika bħalha, bħala persuna."

Gertrude fil-karattru ta' Victoria

L-esperjenza tiegħek fuq Fattigi

Din kienet l-ewwel darba li ħdimt ma' Watermelon Productions, ma nistax ngħid l-istess għal Bryan Muscat, l-awtur u direttur, li mmorru lura snin twal, u li jgħaddi kemm jgħaddi żmien jibqa' l-mentor tiegħi – fejn tidħol drama.

Ovvjament illum jien u Bryan nafu 'l xulxin sew, u sirna ħbieb kbar.

Għalkemm hemm numru ta' atturi li ġieli ħdimt magħhom qabel, Fattigi tani ċ-ċans li niltaqa' u naħdem ma' nies ġodda.

Apparti minn dan kollu, huwa ta' unur għalija li nagħmel parti minn din id-drama tant segwita mill-Maltin.

Kulħadd għandu l-metodu tiegħu kif jistudja l-linji, x'inhu tiegħek?

U x'ħin issib il-ħin biex tistudja?

Għall-affarijiet kollha li ninsa fil-ġurnata, nista' ngħid li l-linji nitgħallimhom malajr!

Ma' nibdiex kmieni nistudja, għax nerġa' ninsihom, imma minn tlett ijiem qabel, ngħaddihom kuljum, darba filgħodu waħdi, u mbagħad xi darbtejn oħra filgħaxija mal-partner tiegħi.

Dan hu l-iktar mod li nitgħallimhom malajr, meta xi ħadd, jagħtini l-cues.

Kif bdiet il-karriera tiegħek ta' attriċi?

Minn mindu kont l-iskola sekondarja, kont inħobb nikteb, u ntella' plays daqqa għal Christmas concerts, daqqa' għal jum l-omm, dejjem, immur għand il-headmistress, biex nikkonvinċiha tħallina ntellgħu xi play!

Imma kien Ottubru tal-1999 li kont rajt reklam fuq il-gazzetta għal kors tad-drama ma' Lemonhead Productions, fejn iltqajt ma' Bryan li kien imexxi l-kors, u ddeċidejt li neħodha iktar bis-serjetà… kelli 26 sena.

Teatru jew televiżjoni?

L-adrenalina li jtellalek it-teatru diffiċli tissuperaha x'imkien ieħor!

Dik li l-karattru tgħixu, mill-bidu tal-istorja, u jibqa' jevolvi sat-tmiem, bl-udjenza miegħek il-ħin kollu hija sabiħa wisq… Però n-nies donnhom iktar ifittxu t-televiżjoni, u sinċerament, id-drama hija xi ħaġa li timla ċertu vojt fija, tkun fejn tkun, is-sodisfazzjoni li tagħtini huwa wieħed li diffiċli niddeskrivih.

Tagħmel praspar?

Fuq il-palk, jew waqt filming ma tantx nagħmel praspar, probabbli għax inkun il-karattru u mhux jiena.

Imma Gertrude tagħmel ħafna gaffes.. bħal immur għall-filming meta ma jmissnix (s'issa qatt ma kelli filming u ma mortx), darba minnhom fil-bidu tal-filming tiegħi, fis-serje Amen, fuq l-iskript kien hemm miktub: 'voice over' Gaby – il-karattru li kont ninterpreta – u kont mort is-Siggiewi biex ngħid il-linja waħda tiegħi.

Ovvjament id-direttur, Bryan, kien għamel lejl jidħak bija, u l-linja irrekordjaha xorta la kont hemm!

Ħafna mid-daħk li ndaħħak fuq is-set, huwa kawża ta' kemm jien ngħix ġo 'bubble', Id-direttur jgħid xi ħaġa, jagħti xi struzzjoni u jien, inkun smajtha, imma moħħi jirreġistra xi ħaġa totalment differenti!

Il-fatt li jien 'lateral thinker' ma tantx tgħini!

Ovvjament illum Bryan drani mmens… u kważi jkun sorpriż meta nifhem mill-ewwel…

Mis-serje Andrew u Sue

L-atturi huma apprezzati biżżejjed f'pajjiżna?

Skont minn min.

Il-verità hi, li Malta hi dik li hi.

Ftit hawn atturi professjonali, li finanzjarjament jiddependu biss mir-reċtar.

U l-ftit li hawn, jispiċċaw jagħmlu kollox huma, mhux jirreċtaw biss.

Però mbagħad it-telespettaturi u ammiraturi ta' produzzjonijiet Maltin, naħseb li japprezzawna ħafna!

Imma min hi eżattament Gertrude?

Taħlita bejn kaxxa ġenn, u mara pensive ħafna.

Impulsiva, spontanja, u spiritwali, imma mhux reliġjuża.

Ma jirnexxili nagħmel xejn, jekk mhux bil-qalb, u dak kollu li rrid nagħmel, inlaħħaq miegħu, u nagħmlu.

Qatt ma ngħid le għal avventura ġdida.

Inħobb ħafna l-kitba.

Ma tantx jien sensittiva bħala persuna, anzi ngħid li ma niħux għalija.

Inħobb ħafna niddiskuti, konversazzjonijiet, speċjalment ma' nies b'moħħhom miftuħ, anke jekk ma jaqblux miegħi, ma nippruvax nikkonvinċihom, b'hekk l-argument jibqa' sħiħ u san.

L-iktar li nsib diffiċli li nittollera huma persuni li jiġġudikaw, speċjalment meta ma jkunux infurmati tajjeb.

Gertrude hija waħda minn dawk il-persuni li minkejja l-isfidi tal-ħajja, dejjem b'xi mod jirnexxilha toħroġ il-pożittiv minn kull sitwazzjoni negattiva.

Hija temmen li kull emozzjoni, sew jekk hi mħabba, mibgħeda, rabja, għira, kuntentizza, dwejjaq, solitudni… kollha jibdew minn ħsieb wieħed u jekk jirnexxilna nikkontrollaw u nbiddlu dak l-ewwel ħsieb, allura nkunu kapaċi nżommu l-kontroll fuq l-emozzjonijiet tagħna.

Temmen ukoll li l-kuntentizza hija stat mentali, għażla, li hi personali tipprova tagħżel kull darba.

Il-prijoritajiet tiegħek

Li nara lil ta' madwari kuntenti, li nibqa' ngħix f'serenità, u li nibqa' nikber bħala persuna.

Mhux neċessarjament f'din l-ordni.

Naf li sibt dik l-imħabba unika u speċjali, imma xi tfisser imħabba għalik?

U x'differenza għamlet f'ħajtek?

Għalija l-imħabba romantika, għax tipi ta' mħabba hawn diversi; hija meta żewġ persuni jkunu l-ikbar ħbieb ta' xulxin, meta ma jippruvaw qatt ibiddlu lil xulxin, u meta l-maġġoranza tal-ħin flimkien iqattgħuh jidħku, u jaraw kif se jgħinu lil xulxin.

Id-differenza hija li ma' Jonathan nista' nkun dak li jien il-ħin kollu, mingħajr spjegazzjoni, u l-istess hu.

Id-differenza hija li t-tnejn li aħna nħobbu konversazzjonijiet fuq kollox.

Id-differenza hija li t-tnejn li aħna ġarrabna esperjenzi biżżejjed biex napprezzaw lil xulxin, kuljum.

Bħala omm, kif inhi r-relazzjoni tiegħek mat-tfal?

Taqbel li l-ġenituri għandu jkollhom relazzjoni ta' ħbiberija ma' uliedhom?

Kira għandha 18-il sena, Dean għandu 16.

It-tnejn li huma għandi relazzjoni unika magħhom, għax it-tnejn għandhom bżonnijiet differenti… u karattru differenti minn xulxin immens!

It-tifla riservata, tħobb l-ispazju tagħha, u minkejja l-aptit li jkolli jien, ikolli nirrispettah.

It-tifel, iktar ifittixni, jkellimni ħafna, fuq kollox, u f'kull mument li jarani!

Naqbel li għandu jkun hemm relazzjoni ta' ħbiberija mal-ulied… u jien naħseb mort fl-estrem ta' din!

L-isbaħ mumenti li kellek f'ħajtek s'issa

M'inix persuna li nkejjel il-kuntentizza tiegħi b'okkażjonijiet.

Naħseb li l-iktar mumenti sbieħ ta' ħajti u li nibqa' niftakar, kienu dawk il-mumenti meta ħriġt minn fażijiet ta' biża', u diffiċli…

Xi jbeżżgħak l-aktar?

Mard terminali fuq l-għeżież tiegħi.

Xejn iktar.

Il-ħsibijiet tiegħek dwar il-midja soċjali

Naħseb li l-midja soċjali hija bħal sikkina, tista' tużaha bħala għodda biex tgħinek, jew tista' toqtol u tagħmel il-ħsara biha.

Jien nemmen ħafna fil-bilanċ.

Nipprova li dejjem insegwi sorsi differenti minn xulxin, estremi, u nħobb nifforma l-opinjoni tiegħi wara li nkun komda li jien infurmata sew.

Ħolma partikolari li tixtieq twettaq

Nixtiequ nirringrazzjaw lil Gertrude li għall-ewwel darba, iddeċidiet li taqsam magħna, pubblikament, esperjenza personali pjuttost qarsa imma wkoll ta' ispirazzjoni.

Qatt ma ħbejtha, imma qatt ma xandartha.

Is-sena l-oħra sirt naf li kelli kanċer tas-sider li kien għadu fil-bidu; aħbar li riegħdet kull aspett ta' ħajti, però qatt ma ħallejtha tiddominali dak li nagħmel!

Bqajt għaddejja bil-pjanijiet li kelli.

Bqajt noħroġ, anke żammejt mal-pjanijiet li mmur vaganza, ġimgħatejn biss wara li ġejt operata.

Esperjenza hekk tfakkrek kemm hawn nies li jħobbuk… u kemm hi sabiħa l-ħajja, meta kważi tibda tara t-tmiem.

Qatt m'għidt fil-pubbliku, għax ma ridtx, ma naċċettax, li nħalli dan l-episodju f'ħajti, jiddefinixxi min jien!

Gertrude tikkonkludi l-intervista b'dan il-messaġġ

#wpdevar_comment_1 span,#wpdevar_comment_1 iframe{width:100% !important;} Roberta Magri Direttriċi u Editriċi


Nitkellmu ma' Matthew Sant Sultana Matthew, minn Ottubru li għadda bdejt tippreżenta programm ġdid bl-isem ta' Mhux Kemm Taf.

Hija l-ewwel esperjenza tiegħek bħala preżentatur?

Kif nibtet l-idea għal dan il-programm u kif sejjer f'din l-avventura ġdida tiegħek?

L-ewwel darba li ippreżentajt fuq it-televiżjoni kien fuq 'Int Min Int', proġett li kull sena jagħmlu fl-aħħar sena tal-midja fl-Mcast.

Però bħala programm ta' kull ġimgħa tista' tgħid li din hi l-ewwel darba.

Ġejt avviċinat minn Jeremai, il-produttur ta' Mhux Kemm taf għax kien jogħġbu ħafna l-istil tiegħi bħala komiku u ħass li għal dan il-programm ried xi ħaġa differenti u komiku u staqsa għalija iżda ħaġa tad-daħk hi li jien għalkemm oriġinarjament hu kellu f'moħħu li jistaqsi lili biex nippreżenta imma peress li kienet l-ewwel darba li l-produttur kellu proġett tiegħu, tawh parir biex jistaqsi lil Mario, l-ikbar ħabib tiegħi, peress li ma kienx wiċċ ġdid man-nies.

Imbagħad konna ħa nkunu flimkien, imma minn hawn u minn hemm spiċċajt qed nippreżentah jien kif kien ippjanat.

Għalkemm dik hija xi ħaġa oħra li nixtieq naqsam ma' sieħbi Mario fil-futur.

L-avventura tal-ġenn, qed nieħu vera pjaċir nagħmlu u onestament nofsiegħa ttir.

Il-mistednin vera qed jieħdu pjaċir u dik vera timmotivani, u aktar minn hekk, bil-mod il-mod qed ikolli aktar rispons dwaru mit-telespettaturi.

Fil-fatt, sodisfatt ħafna bir-rispons li kelli s'issa, madanakollu jien persuna li dejjem irrid inkun aħjar allura nixtieq li kemm jista' jkun, dejjem nevolvi f'dak li nagħmel ħalli nferraħ aktar nies.

Mill-esperjenza tiegħek s'issa, x'taħseb li jagħmlek preżentatur tajjeb?

Kulħadd għandu l-istil tiegħu, imma fl-opinjoni tiegħi, kemm tkun kapaċi tnissel tbissima fuq wiċċ min qed isegwik għaliex mill-ftit li ilni nippreżenta dan il-programm innutajt li dik hi xi ħaġa li l-udjenza l-aktar li tfittex.

Tbissima tista' tagħmel differenza kbira.

Minbarra hekk nemmen li għandek tkun dak li verament int ħalli n-nies iħossu aktar il-ġenwinità u l-preżenza tiegħek ġo darhom.

Il-karattru tiegħek il-Lajf f'Min Imissu huwa fost l-aktar karattri popolari.

Mill-ewwel sibtha faċli biex tinterpreta dan il-karattru?

Oriġinarjament il-vuċi u l-posture kienu naqra differenti fil-bidu imma onestament qatt ma sibtha diffiċli le.

Irrakkuntalna wieħed mill-aktar mumenti li ma stajtx tieqaf tidħak waqt l-interpretazzjoni tiegħek tal-Lajf..

Ifhem ikun hemm ħafna imma dejjem jirnexxili nżomm jew nipprova ninħeba imma waħda riċenti kienet ma' Brian Farrugia, qalli xi ħaġa u ma stajtx inżomm milli nidħak, tant hu hekk li anke fuq it-televiżjoni dehret.

Ċerti nies isibuha diffiċli jiddistingwu bejn il-karattru li tinterpreta u l-karattru reali tal-attur.

Ġieli għaddejt minnha?

U ddejjqek din il-ħaġa?

Kemm-il darba għaddejt minnha imma peress li nagħmel ħafna kummiedja allura ma ddejjaqnix.

Għalkemm m'ilux għamilt karattru serju u kien naqra kattiv ħa ngħidu hekk imma r-rispons tan-nies kien tal-ġenn.

Liema karattru milli interpretajt s'issa huwa l-aktar għal qalbek?

Din diffiċli ħafna eh….imma naħseb il-Lajf u Zach ta' La Tħobbnix kienu l-bidu ta' kollox għalija allura naħseb li dawk jibqgħu tnejn mill-aktar favoriti.

Kif nibtet il-passjoni tiegħek tar-reċtar?

Minn dejjem naħseb.

Kont għadni tifel l-iskola u minn dejjem kont nipprova nidħol aktar minn sempliċiment il-kor tal-iskola imma sekondarja kont ħafna aktar involut.

Niftakar Natasha Turner dejjem kienet tgħidli li tara talent kbir fija imma jien ta' tifel li kont dejjem qisni kont naqra xettiku anke minħabba l-fatt li s-self-esteem tiegħi kien naqra baxx.

Hija faċli li tkun komiku?

Lanqas xejn, il-fatt li trid tipprova ddaħħak in-nies hija biċċa uġigħ ta' ras imma jien l-hena tiegħi nara lin-nies jidħku għax jagħtuni sodisfazzjon enormi li ma nafx niddeskrivi.

Hi diffiċli għax hija impossibbli li tikkuntenta lil kulħadd allura eventwalment xi ħadd ħa jieħu għalih żgur.

Hemm xi karattru partikolari li tixtieq li jkollok l-opportunità li tinterpreta?

Wieħed partikolari m'għandix imma min jafni sew jaf kemm inħobb nagħmel karattri differenti u naħseb xi ħaġa li nixtieq nagħmel hu karattru li jkun totalment differenti minni fejn l-udjenza għall-mumemt tinsa li jien komiku u għal ftit minuti tħares lejja b'lenti ta' bniedem ieħor.

Dejjem nipprova nkun hekk f'kull karattru li nagħmel, li nnessi l-udjenza l-karattri preċedenti imma nixtieq nagħmel xi ħaġa iktar stramba, kattiva.

Tixtieq li tkompli tevolvi f'dan il-qasam?

Iva, dan il-qasam għalija nqisu daqs l-imħabba ta' ħajti.

Onestament nixtieq li nevolvi aktar bħala attur fejn tidħol il-komiċità imma wkoll aktar fejn tidħol id-drama, xi ħaġa li ma tantx għandi esperjenza daqs il-komiċità imma iva, nixtieq li nkun versatili kemm nista'.

Minbarra hekk nixtieq li xi darba nipproduċi xi ħaġa tiegħi u anki forsi nidderieġi wkoll imma min jaf, forsi xi darba.

Matthew jiddeskrivi lilu nnifsu bħala mistħi minkejja li huwa komiku.

Ikun hemm mumenti fejn joqgħod kwiet għax iħossu skomdu minħabba l-mistħija imma la darba jidra l-persuna, warrablu għax ma jiqafx!

Xi ħaġa li n-nies ma tantx jemmnu dwaru hija n-nuqqas ta' kunfidenza, tant li xi drabi żżommu lura għaliex jibża li jiġi iġġudikat.

Minkejja li huwa persuna pjuttost relaxed, imma jinkwieta u jaħseb ħafna wkoll.

Jammetti wkoll li hu mqareb ħafna, u li b'wiċċu minn quddiem jgħid li l-ebda suba' mhu dritt.

Jammetti li jiżbalja u ma jiddejjaqx jitlob skuża, imma jħobb ħafna wkoll.

Jistqarr li aktar ma jikber, aktar qed isir sensittiv.

L-isbaħ u l-agħar mumenti ta' ħajtek s'issa..

Kien hemm ħafna mumenti sbieħ, imma nahseb l-aktar mument sabiħ kien l-ewwel darba li ċempluli Carlos u Abigail biex jagħtuni l-aħbar li ntgħażilt għal produzzjoni li dak iż-żmien kien jisimha Take2 Reloaded.

Mumenti koroh kien hemm ukoll, kien hemm ħafna mumenti fejn fallejt u ħsibt li qatt mhu ħa nasal fejn nixtieq.

Kien hemm perijodu fejn ma sibtx is-sapport li xtaqt, li ma bqajtx nippersisti għal dak li ridt inwettaq, kieku llum wisq probabbli m'inhix qed nirrispondi din l-intervista.

Għandek passjonijiet oħrajn?

Iva naħseb li ftit jafu li jien inħobb insegwi il-futbol għax ma tantx nitkellem fuqha imma iva logħba jekk inkun nista' dejjem nara.

Matthew jgħidilna li m'hemmx limitu ta' kif u fuq xiex wieħed għandu jiċċajta għaliex hu jemmen li fl-aħħar mill-aħħar iċ-ċajt ikun fuq is-sitwazzjoni u tkun qed turi li għalkemm l-ħajja tagħtik mill-agħar, tipprova toħroġ l-aspett umoristiku minnha wkoll.

Madanakollu jifhem li ħaddieħor jista' jifimha differenti allura hu jippreferi li jagħżel stil li jipprova jferraħ il-maġġoranza.

Riċentament, int u Jon Mallia għamiltu vidjo li jiddeskrivi u jirrapreżenta fid-dettal il-kundizzjoni tal-ADHD u s-sitwazzjoni li għaddejjin minnha ħafna nies, xi drabi fis-silenzju wkoll.

Taħseb li għad hawn ċerta stigma u minħabba hekk ċerti nies joqgħodu lura milli jitkellmu għax jibżgħu li jiġu iġġudikati jew mhux mifhuma biżżejjed?

Jien lil Jon inħobbu qisu ħija u meta qalli b'din l-idea mill-ewwel qbilt.

Jon għamel kuraġġ u ġab eżempju bih innifsu u qasam ma' kulħadd il-kundizzjoni tiegħu.

Inħoss li Jon kien ta' ispirazzjoni għal ħafna nies hemm barra, li forsi qatt ma fehmu lilhom infushom jew beżgħu li s-socjeta' mhix se taċċettahom u għallem wkoll lil dawk kollha li qatt ma fehmu din il-kundizzjonj.

Iva, fadal ħafna imma naħseb li Jon għadda messaġġ ċar biżżejjed.

Ħarsu naqra lejn Ġanni u araw kemm hu intelligenti u x'kapaċi joħroġ minn dak il-moħħ mimli kreattività.

Intom li qiegħdin hemm kollha għandkom xi ħaġa x'taqsmu mas-soċjetà u s-soċjetà trid tisma' mingħandkom.

Il-ħsibijiet tiegħek dwar is-saħħa mentali?

Taħseb li hawn biżżejjed kuxjenza u għajnuna għal min ikun għaddej mill-isfidi imma anki għal ta' madwaru?

Hawn ħafna imma sfortunatament aħna l-Maltin naqbdu ma' qanpiena u dejjem indoqqu lilha kultant.

Pereżempju nitkellmu ħafna fuq l-ansjetà, id-dipressjoni u noħolqu ħafna kampanji imma mbagħad ninsew li hemm ħafna agħar minn hekk, jew mard mentali li għalina lanqas inqisuh li hu problema.

Naħsbu li hi l-attitudni, mentri fil-verità tkun problema mentali u l-ADHD hija waħda minnhom li qatt ma tajniha importanza u naħseb hawnhekk fejn niżbaljaw.

Taħseb li l-eżerċizzji fiżiċi jagħmlu differenza psikoloġikament ukoll?

Ħafna wkoll, naħseb il-fatt li inti qed iżżomm ruħek attiv u għall-mument tinsa l-problema huwa tajjeb ħafna.

Xi tqis bħala prijoritajiet f'ħajtek?

Ir-reċtar u kull ħaġa li ddur magħha apparti l-familja u l-ħbieb li tant ngħozz imma r-rispett, l-onestà, id-dedikazzjoni, l-imħabba u l-passjoni huma prijoritajiet kbar f'ħajti.

Kemm hu importanti l-umoriżmu fil-ħajja ta' kuljum?

Ħafna, ħafna u ħafna.

L-umoriżmu jfejjaq lill-marid, jitfa' tbissima lill-imdejjaq u jagħti wens lil min iħossu waħdu.

Matthew jgħidilna li l-passjoni, l-imħabba u d-dedikazzjoni huma l-bakketta maġika ta' ħafna suċċessi.

"Jiena is-suċċessi tieghi m'humiex il-flus jew affarijiet materjali, imma t-tbissima.

It-tbissima li timlik b'ferħ li lanqas nista' niddeskrivi u dan huwa bis-saħħa taghkom u ta' dan nirringrazzjakom ħafna u nixtieq li intom hemm barra tinsew dawn l-affarijiet materjali, taraw verament xi tridu u taħdmu għal dak kollu li jnisslilkom tbissima.

Matthew jikkonkludi l-intervista b'dan il-messaġġ

#wpdevar_comment_1 span,#wpdevar_comment_1 iframe{width:100% !important;} Janice Vella Direttriċi u Maniġer tal-Midja Soċjali


Fuq il-midja soċjali nsibu kull tip ta' posts, uħud li nippruvaw nevitaw u oħrajn li jolqtuna għal xi raġuni jew oħra.

Filmat partikolari li tella' fuq il-profil tiegħu, Kurt Harmsworth ġibed l-attenzjoni tagħna u għaldaqstant għamilna kuntatt miegħu.

Kurt, qalilna li l-mużika kienet taffaxxinah minn mindu kien żgħir.

Dan jista' jkun għaliex kiber f'dar li l-mużika kienet minn dejjem parti importanti.

Dejjem jisma' lil missieru jdoqq is-cds favoriti tiegħu mis-snin 60, 70 u 80.

Matul is-snin Kurt tgħallem jikkontrolla tipi ta' vokali differenti biex jifforma 'kor'.

Bass, tenor u baritonu bis-sopran okkażjonali li jikkumplimenta l-kanzunetta.

Qalilna wkoll li matul is-snin tgħallem ukoll idoqq u xtara ħafna strumenti

Il-Milied kien minn dejjem speċjali għal Kurt u l-familja tiegħu, u allura l-fatt li jista' jgħaqqad dawn it-tnejn flimkien hija opportunità biex jesprimi kemm it-tifsira tiegħu tal-Milied kif ukoll il-passjoni tiegħu għall-mużika.

Kurt temm jgħidilna li kulħadd għandu t-talent tiegħu, ta' xi wħud moħbija u ta' oħrajn mhumiex imma kulħadd huwa speċjali fil-modi uniċi tiegħu.

Nittamaw li nisimgħu aktar mit-talent ta' Kurt!


Nitkellmu ma' Reuben Micallef Reuben, ma nistax ma nibdiex bil-karattru li interpretajt fis-sensiela L-Għarusa, il-karattru ta' Bernard.

Kif sirt taf u x'kienet ir-reazzjoni tiegħek kif ġejt avviċinat li se tkun qed tinterpreta dan il-karattru?

Il-karattru ta' Bernard ġie ippreżentat l-ewwel darba lili f'Settembru 2018.

Kont mistoqsi minn Justin u Steven jekk xtaqtx nieħu sehem f'audition għal karattru ġdid f'L-Għarusa.

Niftakar fl-audition kien hemm Justin u beda jaqsam miegħi l-ideat ta' fejn huwa, Audrey u Steven xtaqu li l-karattru ta' Bernard ikun.

Kont kuntent u grat ħafna li kienu qed jafdawni b'karattru.

Kienet responsabilità kbira għalija u ridt nagħmel dak kollu possibbli biex nurihom li ħadt dan il-karattru bis-serjetà.

Fil-verità, kont diġà ġejt ikkuntattjat minn SharpShoot f'Diċembru 2017 biex nagħmel audition.

Dak iż-żmien iżda kien għadu kemm daħal missieri l-isptar u l-attenzjoni tiegħi kienet għalih biss.

Kif tiddeskrivi l-esperjenza tiegħek f'sensiela li tant għamlet suċċess?

U x'differenza għamlet għalik personali?

Din l-esperjenza giet f'mument pjuttost iebes ta' ħajti u tal-familja tiegħi.

Konna għadna kemm għaddejna mill-firda minn ma' missieri li miet lejliet il-Milied tal-2017.

Kien żmien ikrah.

Ma kienx faċli xejn iżda kont ippruvajt nikkonvinċi lili nnifsi li ridt ngħix b'mod li missieri seta' jkun kuntent bija.

Erġajt bdejt immur il-gym u bdejt nitgħallem il-pjanu għall-ewwel darba fost affarijiet oħra.

Biss kont b'għatx kbir għar-reċtar wara żmien twil nieqes minnu.

Kont qed inħoss li dan seta' jgħini iktar milli wieħed jista' jaħseb.

Kumbinazzjoni, il-mument li ntgħażilt biex ninterpreta dan il-karattru kien żmien fejn il-ħsibijiet fuq missieri kienu jimlewli l-parti kbira tal-jiem.

Bis-saħħa ta' L-Għarusa, sibt triq oħra fejn fiha stajt nitfa' l-kreattività tiegħi għal użu tajjeb waqt li nerġa' nibda nieħu pjaċir niltaqa' man-nies fuq is-sett u barra.

Kont inkun ħerqan biex il-jiem tal-filming jaslu.

L-iskript kont nibda nipprepara għalih minn qabel ħalli jekk ikolli xi dubji, kont nieħu pjaċir nitkellimhom ma' Justin, Steven jew Audrey.

Apparti minn hekk, hija xi ħaġa li dejjem apprezzajt meta n-nies kienu jwaqqfuni biex jitkellmu miegħi fuq L-Għarusa.

Niftakar kemm bdejt inħossni imbarazzat meta bdew jitolbuni biex jieħdu ritratt miegħi.

Kienet xi ħaġa ġdida għalija u li ma kontx ippreparat għaliha.

X'għandek komuni ma' Bernard?

U x'taħseb li kont tagħmel differenti fis-sitwazzjoni li sab ruħu fiha?

Bernard huwa bniedem li fil-bidu rajnih pjuttost fuq ruħu fejn l-interessi kbar tiegħu kienu l-mużika u l-arti.

Bniedem differenti minn ħuh li forsi huwa aktar riġidu u formali.

L-impressjoni li wieħed kellu jieħu ta' Bernard fil-bidu kienet ta' bniedem pjuttost skjett u forsi ftit ribelluż minn dak li s-soċjetà klassista kienet qiegħda tistenna minnu.

Iktar tard narawh li kif qalbu bdiet tħabbat għal Amelia, Bernard sar iktar konxju li l-ħajja taf turik is-sbuħija u l-imħabba għal tfajla iżda taf turik ukoll il-wiċċ tal-inġustizzja meta ra li dik it-tfajla kienet imwiegħda lil ħuh.

Ma' Bernard għandi ħsibijiet simili u namra żgħira għall-mużika wkoll.

Madanakollu, żgur li m'għandix dik il-kompetenza fl-arti u kunfidenza kbira li għandhu huwa.

Nammetti li jien pjuttost riservat bħala bniedem u li kelma ndum naħsibha qabel ngħidha, b'differenza ta' Bernard.

Ħaġa oħra hija li żgur ma nafx indoqq il-pjanu daqshekk tajjeb daqs Bernard.

Dan b'differenza ta' Paula li kienet tinterpreta l-karattru t'Amelia li taf iddoqq il-pjanu sew ħafna.

Nifhem ukoll il-ħsieb (propjament t'omm Bernard) li jmur jistudja f'Ruma biex ikun jista' jżomm 'il bogħod minn Amelia.

M'hijiex faċli ngħid x'kont nagħmel jien f'dik iċ-ċirkostanza però.

Biss huwa sabiħ li wieħed jemmen li l-imħabba tirbaħ fil-ħajja u li dik il-vera imħabba tgħaqqad u xejn aktar.

Reuben jgħidilna li permezz ta' L-Għarusa, proġett li hu għal qalbu ħafna u li jħossu kburi li ħa sehem fih, huwa ltaqa' u sar jaf nies ġodda li llum il-ġurnata saru ħbieb tiegħu.

Japprezza wkoll lis-segwaċi li jieqfu jkellmuh u jagħtu r-rispons tagħhom.

L-interpretazzjoni tiegħek f'L-Għarusa kienet l-ewwel esperjenza tiegħek?

Ġieli kellek opportunitajiet oħrajn 'lil hinn mit-televiżjoni?

L-interpretazzjoni tiegħi f'L-Għarusa kienet l-ewwel waħda fuq skala kbira fuq it-televiżjoni.

SharpShoot kienu tawni opportunitajiet oħra fil-passat bħala extra fosthom fi Strada Stretta.

Niftakar li darba minnhom kien ħa sehem missieri wkoll.

Darba bħala baħri bil-bar u darb'oħra bħala Viktor (it-tifel) meta jikber.

Fil-fatt grat ħafna li għandi memorja viżiva ta' missieri jirreċta.

Tmissli qalbi meta narah jgħid il-linji tiegħu wara li naf kemm kien kuntent li kien intgħażel biex jieħu sehem.

Kelli partijiet zgħar oħra fi produzzjonijiet lokali oħrajn u reklami.

Fil-passat kont nattendi fil-Malta Drama Centre fejn kull term konna ntellgħu plays li anke kienu jkunu parti mill-kors tagħna sabiex niksbu ċertifikat mal-LAMDA (London Academy of Music and Dramatic Art).

Wieħed mid-diretturi li li tgħallimt minnu huwa s-Sur Lino Farrugia.

Kellna opportunità wkoll li nitilgħu Vienna biex nieħdu sehem f'festival tad-drama flimkien ma' sħabi l-oħrajn.

L-imħabba għad-drama minn dejjem kienet hemm jew xi ħaġa li żviluppat f'dawn l-aħħar snin?

Minn dejjem kont ninteressa ruħi f'dak il-palk li fuqu jitilgħu nies li fi spazju ta' ftit ħin qegħdin juruk storja.

Storja li sseħħ quddiem għajnejk.

Kont noħlom li xi darba nkun magħhom.

Li xi darba, anke jien inkun nista' nsir bniedem ieħor u nifhem il-ħsibijiet ta' karattru lil hinn minni.

Li bniedem ikun iffurmat minn dak li jkun għadda minnu u li din il-forma tieħu postha fil-karattru interpretat.

Niftakarni wkoll immur bir-rota sal-Malta Film Studios il-Kalkara biex mill-bogħod noqgħod nara l-crew u l-atturi jiffilmjaw xi xena.

Ħafna drabi kont nibqa' bix-xewqa kemm għax kienu jkunu 'l bogħod u kemm għax ġieli kien jinzerta li mhux qed jiffilmjaw dak il-ħin jew jum partikolari.

Nixtieq li jkolli l-opportunità li nkompli nitgħallem.

Huwa sabiħ li titkellem u taqra m'għand nies li huma kbar f'dan il-qasam.

Ix-xewqa tiegħi hija li jkolli s-setgħa li nitgħallem iktar u iktar biex dejjem inkun nista' nifhem kif tasal biex tifhem karattru bil-passat, bezgħat, ferħ u ambizzjonijiet tiegħu.

Ma tantx jien persuna li ħa tisma' ħafna leħni f'kamra.

Madanakollu, nieħu pjaċir ukoll meta nkun man-nies u fejn ikolli opportunità li noħroġ, nipprova ma nitlifhiex.

Bniedem li napprezza n-nies li ninsab imdawwar bihom.

Ċajta jew tnejn nipprova ma nitlifx.

Dubji għandi wkoll bħal m'għandu kulħadd.

Beżgħat ukoll.

Biss nipprova verament ngħix jum b'jum filwaqt li nkun kapaċi nieħu deċiżjonijiet għall-futur.

Il-passjonijiet tiegħek..

Inħobb insuq il-Mountain Bike, immur kayaking kultant u xi trek.

Dan l-aħħar skoprejt ftit il-pjaċir li nieħu ħsieb il-ġnien tad-dar.

Sabiħ tara l-fjuri u l-ħaxix jieħdu l-ħajja.

Meta jkolli ħin nipprova mmur bhala voluntier fil-ġonna ta' Villa Frere li huma ġonna li wara għexieren ta' snin mitluqa, dawn qed jerġgħu jaraw id-dawl grazzi għall-enerġija u mħabba ta' nies li qed jagħtu kollox għalihom.

Passjoni oħra tiegħi hija li nitgħallem fuq u nara ritratti antiki ta' Malta.

Nara d-differenza u kif pajjiż inbidel għat-tajjeb jew inqas.

Tqis lilek innifsek bħala persuna spiritwali?

Nixtieq li kont iktar spiritwali fir-reliġjon li nħaddan.

Nemmen u nipprova nipprattika r-reliġjon tiegħi matul ħajti u nemmen li l-Mulej qiegħed jgħinna.

Biss naf li ħafna drabi, ma naslux biex nifhmuh.

Ma nifhmux għaliex jiġrulna ċerti affarijiet u għaliex ikollna ngħaddu minn ċerti sfidi kbar f'ħajjitna.

L-isbaħ u l-agħar mumenti ta' ħajtek.

Nahseb l-isbaħ mumenti kienu meta kont ngħaddi minn xi eżamijiet.

Tkun studjajt u tara li ssarrfu f'xi ħaġa.

Mumenti sbieħ ukoll meta konna noħorġu meta konna għadna tfal.

Niftakar li għalina dawk kienu jkunu l-isbaħ mumenti.

L-agħar ħaġa li ġrat f'ħajti hija bla dubju t-telfa tal-maħbub missieri fl-età ta' 58 sena.

Ġiet għall-għarrieda u għadni sal-lum insibha diffiċli biex nemminha li missieri li nħobb b'qalbi kollha mhux se narah iktar għalissa.

Nimmisja l-vuċi tiegħu u l-mod kif jidħak.

Il-mumenti li konna noħorġu xi dawra u kemm għamel magħna meta konna tfal u meta bdejna nitfarfru.

Missieri flimkien m'ommi llum, kien ifisser imħabba u punt fejn nista' nfittex meta jkolli bżonn min jgħinni.

L-imħabba ġenwina teżisti?

Xi tfisser l-imħabba għalik?

L-imħabba li l-ġenituri għandhom għall-uliedhom hija ġenwina iva.

L-imħabba li bniedem għandu għall-annimal (pet) hija ġenwina.

Imħabba għall-mużika jew arti jew dak kollu li jimla l-qalb, naħseb li hija mħabba wkoll.

Dik hi l-imhabba għalija.

Kemm hu għal qalbek l-ambjent?

Kemm dak naturali u dak storiku.

L-ambjent naturali huwa dak li jagħtina s-saħħa u li jagħti lil kull ħlejqa, postha fid-dinja.

Il-widien, l-għoljiet, siġar u l-ħlejjaq zgħar u kbar.

L-ekosistema dinjija għandha tiġi mħarsa għaliex niftakru li d-dinja m'hijiex tagħna l-bnedmin.

Aħna parti biss minna u li jekk naraw l-ambjent bħala d-dar tagħna, mela huwa sensat li nieħdu ħsiebu.

L-ambjent storiku huwa dak li jagħmilna Maltin.

Id-djar antiki, l-isqaqien, l-ilsien u l-istorja tagħna inġenerali għandhom jiġu mħarsa u ħasra tara djar sbieħ Maltin jitwaqqgħu biex jinbnew appartamanti.

Il-problemi ambjentali li hawn madwarna jafhom kulħadd bħal dħaħen fl-arja, rimi ta' oġġetti b'mod mhux responsabbli, qerda ta' artijiet għal skop jew ieħor huwa biss ftit minn dak li għaddejja minnu d-dinja bħalissa.

Għandna bżonn li nkunu parti mis-soluzzjoni.

Taħseb li l-maġġoranza tan-nies huma konxji tal-ħsara li ħafna drabi nagħmlu aħna stess lill-ambjent?

Xi tħoss li jrid isir sabiex insalvaw dak li fadal?

Fl-opinjoni tiegħek, x'nistgħu nagħmlu aħna bħala individwi biex inkunu parti mill-progress u s-soluzzjoni, u mhux mill-ħsara?

Naħseb li n-nies qegħdin jitgħallmu iżda baqa' ħafna nies ukoll li għalihom ħsara lill-ambjent m'hijiex prijorità.

Sabiħ li tara gruppi ta' nies jagħmlu Clean-up campaigns f'widien u f'qiegħ il-baħar.

Biss hija ħaġa ta' min wieħed jaħseb ukoll li jkollhom isiru dawn l-attivitajiet biex jinżamm nadif.

Nistgħu nibdew minn affarijiet żgħar ħafna billi meta mmorru pikniks u ħruġ fejn il-baħar, inkunu żguri li ma nħallu ebda ħmieġ warajna, speċjalment plastik.

Inħoss li huwa dover tagħna li nkunu konxji u sensittivi fejn jidħol l-ambjent ukoll.

Jgħidilna wkoll li waħda mill-affarijiet li jħoss dwarhom hi meta jara għelieqi u siġar jinqerdu u jitqaċċtu.

Madanakollu jipprova ma jħallix ir-rabja tieħu l-kontroll għaliex jemmen li mir-rabja ma joħorġux affarijiet tajbin.

Minflok, jipprova jifhem u jaħdem għal soluzzjoni.

Il-prijoritajiet tiegħek..

Il-familja, is-saħħa, l-imħabba u l-ambjent.

X'kien u għadu jfisser għalik il-papà?

Kif kien ta' influwenza f'ħajtek?

Missieri jew kif insejjaħlu jien, 'id-Dadi', kien u għadu hemm.

Kuljum naħseb fuqu u ngħidlu kelma bit-tama li qed jismagħni.

Inħobbu ħafna.

Id-Dadi għamel ħafna magħna u nħoss weġa' meta niftakar minn xiex kellu jgħaddi lejn l-aħħar.

Nimmisja dawk il-mumenti ta' flimkien.

Il-preżenza tiegħu meta nasal id-dar hija xi ħaġa li għadni ma nistax nidra mingħajrha.

Jien ix-xewqa tiegħi hija li nkun nixbħu bil-mod kif kien kapaċi jitkellem u jħobb.

Xi jferħek l-aktar u x'jagħtik l-aktar sodisfazzjon f'ħajtek?

Nieħu pjaċir niekol xi ħaġa tajba.

Nieħu pjaċir nimxi qalb in-natura u nsib is-sbuħija tal-istess natura hemm.

Meta jirnexxili nsuq ir-rota u nasal f'postijiet differenti.

Meta nisma silta ta' mużika li tferraħni.

Meta nkun qed nieħu sehem fi produzzjoni u jirnexxieli nifhem il-karattru sabiex ninterpretah b'mod li jitwemmen mill-udjenza u jintgħoġob mid-direttur.

L-aktar persuni li tammira..

Dawk kollha li b'xi mod jew ieħor ħadmu biex id-dinja tkun aħjar u isbaħ.

Għandek xi ħolm li tixtieq twettaq?

Ħolm dejjem irid ikolli.

Trid toħlom filwaqt li tkun kuntent b'li għandek.

Importanti kemm wieħed lest li jaħdem biex iwettaq dak il-ħolm li tagħmel id-differenza.

Reuben jikkonkludi l-intervista b'dan il-messaġġ..

"Nixtieq li f'dan iż-żmien partikolari li għaddejjin minnu nsibu ħin sabiex naħsbu fuq kif nistgħu ngħinu lil xulxin u naġixxu.

Huwa żmien tajjeb fejn nirrealizaw li meta ma niħdux ħsieb u nirrispettaw in-natura, din tal-aħħar taf issir vittma tagħna stess.

Meta jiġri dan, aħna lkoll inbatu magħha.

Aħna m'aħniex distakkati minnha iżda membri sħaħ f'din il-katina tal-ħajja li fiha ninsabu.

Barra minn hekk, nixtieq nirringrazzja lil kull min għeni matul dawn l-ahhar snin.

Min emmen fija u tani opportunitajiet ġodda.

Kien żmien fejn sirt naf ħafna nies u dan huwa wieħed mill-effetti sbieħ li ħalla fuqi l-proġett ta' L-Għarusa.

Nirringrazzja ħafna lilek ukoll Roberta talli ħsibt biex tagħmilli din l-intervista fuq Skoperta.

Kien pjaċir kbir tiegħi u ngħidlek grazzi kbira oħra."

#wpdevar_comment_1 span,#wpdevar_comment_1 iframe{width:100% !important;} Roberta Magri Direttriċi u Editriċi


Nitkellmu ma' Patrick Tanti Tinterpreta l-karattru ta' Giuseppe Cuppola fis-sensiela F'Ġieħ l-Imħabba.

X'issib l-aktar ta' sfida fl-interpretazzjoni ta' dan il-karattru?

Meta Evelyn Saliba La Rosa kienet avviċinatni sabiex ninterpreta dan ir-rwol, kont naf li kien ħa jkun ftit ta' sfida għalija għax kien tip ta' karattru li dejjem xtaqt ninterpreta iżda qatt ma kelli l-opportunità li nagħmel dan.

Huwa differenti hafna minni u dak fil-verità s-sabiħ tad-drama; li jinħoloq spazju fejn int ma tkunx dak li int, imma xorta tkun qed tinkanala attitudnijiet, emozzjonijiet u esperjenzi passati sabiex tagħti l-interpretazzjoni mixtieqa.

Hija speċi ta' logħba kważi kważi.

Mingħajr ma niżvela x'se jiġri fl-episodji li jmiss, għad iridu joħorġu xeni ta' Giuseppe Cuppola (tal-passat), li ħaduli ħafna enerġiji emozzjonali.

Huma xeni fejn is-sentimenti ta' rabja u risentiment (li fil-ħajja reali ma jappartjenunix) kellhom joħorġu b'mod b'saħħtu ħafna.

Imma dan parti minn xogħolna wkoll.

L-interpretazzjoni tiegħek tal-karattru Arlecchino f' Commedia Dell'Arte .

Kif kienet l-esperjenza tiegħek u xi jfisser għalik li tkun parti minn produzzjoni bħal din?

Lura fl-2015 kelli x-xorti li niġi nnutat mill-artist veteran Narcy Calamatta, li wara li kien osservani nirreċta, ried joffrili l-parti ta' Arlecchino f'farsa tal- Commedia dell'Arte miktuba minnu stess.

Meta aċċettajt ma kontx naf ezatt x'tinvolvi.

Imma wara xahar intensiv ta' taħriġ fl-arti tal-Commedia kont lest biex nagħti l-ewwel interpretazzjoni tiegħi fuq il-palk.

U minn hemm nibtet kollaborazzjoni fejn tellajna diversi minn dawn il-fares kemm f'Malta u kemm barra; u irbaħna diversi premjijiet ukoll.

Nibqa' għal dejjem grat lejn Uncle Narcy, kif insejjaħlu jien, għat-tagħlim imprezzabli li tani, u li ma stajt nieħdu mill-ebda skola tad-drama.

Il-Commedia dell-Arte hija l-bażi tal-arti tar-reċtar taħt hafna aspetti.

Hija stil fejn il-preparazzjoni fiżika hija essenzjali u fejn tesplora modi alternattivi kif tikkomunika mal-pubbliku minħabba il-limitazzjonijiet li ġġib magħha l-użu tal-maskra teatrali.

Arlecchino imbagħad huwa karattru impenjattiv li biex jiġi interpretat kif xieraq, l-attur irid ikun kapaċi joħroġ iċ-'child within' u l-ispontanjetà li tiġi miegħu, filwaqt li jirrispetta d-dixxiplina teatrali.

Tinterpreta bosta karattri komiċi oħrajn.

Hija faċli li tkun komiku?

Mhijiex xi ħaġa li tista' titgħallem.

Naturalment tista' tipperfezzjona din l-inklinazzjoni permezz ta' taħriġ u tal-esperjenza li ġġib tul snin ta' interazzjoni mal-pubbliku.

Huwa fatt magħruf li l-komiċità hija iktar iebsa milli tkun drammatiku.

Biex tbikki kemm taqbad tifel, ittih rwol ta' xi orfni, tlibsu ħwejjeġ imqatta', titfagħlu xi mużika komwoventi bil-vjolin u malajr jibda ħiereġ id-dmugħ.

Iżda biex iddaħħak trid tekniki partikolari li jkunu ħafna drabi innati, jiddependu ħafna mit-timing u mill-espessjonijiet tal-wiċċ u l-postura tal-ġisem, u l-inqas devjazzjoni minn kif suppost isir ix-xogħol jagħmel id-differenza kollha bejn li tifqa' l-pubbliku bid-daħk jew ikollok fjask.

Ovvjament kull pubbliku huwa differenti u mhux dejjem jirnexxilek ikollok l-istess riżultat.

Imbagħad kemm-il darba jkollok tmur iddaħħak meta int ma tkunx f'burdata tajba, imma għal darba oħra dan hu xogħolna.

Imma li ddaħħak u tferraħ tagħti sofisfazzjon kbir.

Ma ninsa qatt kemm kont ħassejtni sodisfatt meta fil-play 'Rajtha Fejsbuk' imtella' ġewwa t-teatru Manwel, jien kelli r-rwol ta' 'comic relief' fil-produzzjoni b'tema serja ħafna, u kont nisma' splużjoni ta' daħk mill-pubbliku mal-battuti tiegħi.

Liema karattru minn dawk li interpretajt s'issa hu l-aktar għal qalbek?

U għaliex?

Ma tantx norbot qalbi ma' karattri partikolari, imma lura fl-2018 kelli r-rwol ta' dittatur ta' pajjiż li ma jeżistix, bniedem totalment inkapaċi imma mimli bih innifsu u mimli pretensjoniet.

Dan kien fil-play satirika li kienet iġġib l-isem ta' 'Għażiż Trumpant', bħala parti mill-ewwel edizzjoni tal-Cospicua Short Play Festival.

Hemmhekk kelli l-opportunità li nkun karattru prinċipali fi produzzjoni komika u kontroversjali, u fejn id-direttur kien tani libertà artistika kbira sabiex nadotta stil personali ta' komiċità.

Mingħajr ma kont qed nistenniha minħabba l-livell għoli tat-talent ta' sħabi l-atturi l-oħra li ħadu sehem f'dan il-festival, il-ġurija kienet tatni l-premju tal-Aqwa Attur.

U forsi għal din ir-raġuni dan il-personaġġ baqa' għal qalbi; minħabba x-xorti li ġabli wkoll.

Hemm xi tip ta' karattru partikolari li tixtieq li jkollok l-opportunità li tinterpreta?

Il-versatilità tiegħi, biex ngħidu hekk, ġejt bżonnha ħafna tul il-karriera artistika qasira li kelli s'issa, għax ġejt offrut diversi partijiet, mill-iktar komiċi sa dawk iktar drammatiċi.

Allura nista' ngħid li qtajt diversi xewqat f'dan is-sens.

Forsi li nixtieq huwa li jkolli ċ-ċans li jkolli iktar rwoli komiċi, imma b'komiċità iktar sofistika; minflok is-soltu farsa jew stil tat-teatrin, li min-naħa l-oħra huwa apprezzat u mfittex ħafna mill-pubbliku Malti.

X'tippreferi l-aktar teatru jew televiżjoni?

U għaliex?

L-istil ta' reċtar tiegħi huwa wieħed espansiv, fejn l-espressjonijiet tal-wiċċ u l-ġesti fiżiċi huma ideali sabiex jilħqu, anke l-aħħar filliera tat-teatru.

L-istess jgħodd għall-vuċi tiegħi u għall-mod kif nipproġetta leħni.

It-televiżjoni jillimitani ħafna, u nħossu jirristringini f'dan is-sens.

Fuq it-televiżjoni bi close up fuqek jekk tgħolli anke bi ftit il-ħuġbejn pereżempju, fuq l-iscreen il-moviment ħa jidher kbir, allura dejjem trid iżżomm lura.

Is-sensazzjoni unika tal-adrenalina ta' fuq il-palk, fejn għandek il-pubbliku quddiemek, jittrasmetti l-feedback tiegħu istantanjement, fejn jekk tinsa l-linji jew jinqala' xi ħaġa mhux ippjanata trid toħroġ minnha mingħajr ma l-ispettaturi jindunaw li ġara xi ħaġa, hija sensazzjoni li l-filming qatt ma jista' jagħtik.

Tiddejjaq li forsi jkun hemm min ma jagħmilx distinzjoni bejn il-karattri li tinterpreta u l-personalità reali tiegħek?

Tiskanta kemm hi ħaġa komuni.

Imma mhijiex xi ħaġa li tiddependi minni u m'għandix kontroll fuqha.

Jekk xi ħadd mhux kapaċi jiddistingwi iżda jkollu l-opportunità li jsir jafni, imbagħad ikun jista' joħroġ bil-konklużjonijiet tiegħu.

Kif nibtet il-passjoni għar-reċtar?

U eventwalment il-karriera tiegħek?

L-imħabba għar-reċtar bdiet fl-2014 meta jien diġà kelli 30 sena, età matura ħafna biex tibda.

Iżda kien żmien meta kollox kien inbidel f'ħajti kemm fuq livell personali, ta' xogħol u aspetti oħra.

U f'dik il-mewġa ta' tiġdid tħajjart nieħu kors tal-Beginners tad-drama.

Ġimgħatejn wara li bdejt il-kors, kien hemm opportunità li nidħol bħala parti mill-ensemble tal-produzzjoni 'Il-Kappillan ta' Malta' fejn hemm kelli l-opportunità nifhem xi jfisser tkun parti minn produzzjoni teatrali maġġuri, u ħadt ħjiel ta' dak kollu li tirrikjedi.

Minn dakinhar ma ħaristx lura, u l-opportunitajiet bdew jinbtu konsistentament filwaqt li l-ħiliet tar-reċtar tiegħi komplew jissaħħu.

Imma retrospettivament, ninduna li din kienet xi ħaġa li dejjem kelli nklinazzjoni għaliha u sempliċiment domt biex għaraftha.

Tħoss li l-atturi huma apprezzati biżżejjed f'pajjiżna?

Il-pubbliku żgur mhux forsi, japprezza ħafna.

Id-drama televiżiva, għalkemm xi minn daqqiet tibqa' medjokri taħt ħafna aspetti, għal diversi raġunijiet, hija segwita ħafna, u kważi kważi hija fenomenu kulturali modern.

Il-Maltin qiegħdin bil-mod ukoll jitgħallmu japprezzaw it-teatru lil hinn mit-teatrin tas-sala tal-kappillan u qed jersqu lejn it-Teatru Manoel, it-Teatru Rjal, Il-Kavallier ta' San Ġakbu eċċ. Dan anke grazzi għal produzzjonijiet bil-Malti li huma relevanti għaż-żminijiet tal-lum, b'temi attwali.

Fuq livell professjonali minħabba l-limitazzjonijiet tal-industrija l-ħlas hu dak li hu, is-sodisfazzjon personali biss jista' jikkumpensa għall-kumpens finanzjarju modest li jirċievi l-attur.

Rigward kemm l-attur huwa apprezzat mill-produtturi u mid-diretturi, dan ivarja skond il-każ, imma ħafna drabi tidħol dinamika simili għal dik ta' bejn ħaddiem u min iħaddem.

Li hu żgur hu li hawn sfruttament ta' min ikun għadu qiegħed jistabbilixxi ruħu, fejn il-fatt li artist mhux veteran, tintuża bħala skuża biex tintalab flessibilità sproporzjonata, speċjalment fejn jidħol ħlas, bl-iskuża li l-attur qiegħed jingħata exposure.

X'inhuma l-kwalitajiet li jagħmlu attur tajjeb?

Il-passjoni u d-dixxiplina.

Il-passjoni hija fundamentali biex tagħmel dan ix-xogħol.

Mingħajrha l-attur jitla' fuq il-palk bla ruħ u mhux se jirnexxilu jittrasmetti ħafna.

Il-pubbliku huwa sensibbli ħafna għall-enerġija u għall-passjoni tal-attur.

Għalkemm m'hijiex xi ħaġa li titkejjel, hija xi ħaġa li tinħass.

Il-passjoni hija qisha żiemel.

Imma ż-żiemel għandu bżonn kuċċier tajjeb biex jikkontrolla ż-żiemel u jiddixxiplinah biex jasal għad-destinazzjoni tiegħu.

Min jirreċta u jonqos mid-dixxiplina mhux se jkun ippreparat biżżejjed, ħa jiżbalja hu u ħa jfixkel lill-kollegi waqt il-prestazzjoni.

Bla dixxiplina ma tattendix dejjem għall-provi, ma tidħolx sew fil-karattru, ma tiffukax waqt il-prestazzjoni, tispiċċa tipprova tiġbed l-attenzjoni fuq il-karattru tiegħek b'dettriment għar-riżultat kollettiv (xi ħaġa li ħafna jsejħulha 'diviżmu' u li hi patoloġija komuni fost l-atturi li mhumiex dixxiplinati), flimkien ma' mitt ħaġa oħra li twassal għal nuqqas ta' professjonalità.

Irrakkuntalna xi praspura li għamilt jew sibt ruħek fiha relatata mar-reċtar..

Għandi memorja xi ftit batuta u għandi tendenza ninsa dawn it-tip ta' anedotti.

Però ukoll minħabba li ġieli nbati biex niftakar, kultant fuq il-palk ninsa xi linja, imma fortunatament ninqala biex nimprovizza u nimla ftit sa ma niftakar l-linja.

Niftakar li darba kelli audition, u wara l-ewwel sentenza nsejt kif kienet tkompli l-linja.

Dak il-ħin biex ma nidhirx li nsejt, waqaft u lill-produtriċi li kienet qiegħda tagħmilli l-auditon għidtilha "Skużani ħa jkolli nieqaf, imma vera qed inħossni onorat li għandi din l-opportunità li nirreċta miegħek għax minn dejjem nammirak".

Hi vera ħadet gost u bdiet tkompli miegħi, u jien sadanittant l-iskop tiegħi kien li waqt li qed inparlaw niftakar kif ikompli l-line.

Imbagħad kif ftakartu għidtilha "X'nagħmlu?

L-audition marret tajba u ħadt il-parti.

'Lil hinn mir-reċtar, min hu Patrick Tanti?

Din dejjem domanda diffiċli biex tirrispondiha.

Bħal kulħadd għandi il-karatteristiċi tajbin u oħrajn inqas tajbin, u mhux se noqgħod nagħmel lista tagħhom hawnhekk.

Biss inħossni kommess miegħi innfisi li dejjem nipprova nkun persuna aħjar mill-bieraħ.

Irnexxielna niskopru fatt interessanti ħafna u mhux daqstant magħruf dwarek.

Oriġinarjament int studjajt u gradwajt bħala tabib, imma iddeċidejt li ma tipprattikax din il-professjoni.

Għidilna aktar dwar dan..

Iva hekk hu.

Lura fl-2006 kont gradwajt fil-Mediċina u l-Kirurġija u kont bdejt il-professjoni medika.

Biss ħassejt li ma kellix il-passjoni u forsi il-vokazzjoni neċessarja biex inkompli b'din il-karriera.

Deherli li kemm jien u kemm il-pazjenti kien jistħoqqilna aħjar minn hekk.

Allura bla diffikultà ta' xejn waqaft mix-xogħol ta' tabib u qatt ma kien hemm ġurnata li fiha ddispjaċini li temmejt din il-karriera.

Però, bl-istess mod, qatt ma ddispjaċini li għamilt il-kors.

Dak li ksibt f'dak il-perjodu, bħala għerf, esperjenzi u ħiliet baqgħu miegħi u ikkontribwew b'mod sħiħ sabiex jagħmluni dak li jien illum.

Wara li ma bqajtx nipprattika, kelli esperjenzi differenti fuq postijiet tax-xogħol f'industriji differenti u li kienu gratifikanti ħafna u għamluni bniedem iktar sħiħ, b'perspettiva iktar olistika fuq il-ħajja.

Fuq nota iktar ħafifa, minħabba li fil-qasam tad-drama, dan il-fatt mhuwiex sigriet, spiss jgħajtuli għal partijiet ta' tabib, kemm għax il-props mediċi ma jkunux problemi għax nuża apparat, bħal ngħidu aħna l-istetotskopju, li huma tiegħi, u kemm għax il-parti ta' tabib tiġini naturali ħafna, għal raġunijiet ovvji.

Dan kien il-każ f'serje bħal It-Tfal, Division 7 u Ħbieb u Għedewwa.

Xi tqis bħala prijoritajiet f'ħajtek?

Li nkun dejjem onest miegħi nnifsi, true to myself kif jgħidu bl-Ingliż; li nibqa' nkun kapaċi napprezza l-iċken affarijiet sbieħ li tista' toffri l-ħajja; li jkolli biżżejjed self-love sabiex nieħu ħsieb tiegħi nnifsi; u li jkolli biżżejjed kompassjoni li nagħmel id-differenza fil-ħajja ta' ħaddieħor u ta' min jista' jkollu bżonn l-għajnuna tiegħi.

Fuq kollox li ngħix il-'mument preżenti', għax dak huwa l-essenza tal-ħajja.

X'jagħtik l-aktar sodisfazzjon?

Jien bniedem sempliċi mingħajr wisq aspettattivi, allura huma l-iktar affarijiet ordinarji li jagħmluni kuntent.

L-aktar persuni li tammira jew li jispirawk… kemm minn aspett ta' karriera u anki personali

Jekk qed nitkellmu fuq l-arti tar-reċtar, jien kbirt nara films tal-ġeneru msejjaħ 'Commedia all'Italiana', li għalih dejjem kelli ġibda kbira.

Dan hu ġeneru komiku u satiriku fejn id-difetti tat-Taljani jiġu esposti b'mod umoristiku u b'awto-ironija kbira.

Li tkun kapaċi tidħak bik innifsek nemmen li hija essenzjali għal min jipprova jgħix ħajja li fiha jkun kuntent bih inniffsu.

Għaldaqstant minn ċkuniti dejjem ammirajt ħafna, lil atturi bħal Toto', Peppino de Filippo, Alberto Sordi, Ugo Tognazzi, Aldo Fabrizzi, Vittorio Gassmann u Carlo Verdone.

Mingħajr ma kont naf kont qiegħed gradwalment nassorbi ħafna mill-komiċità tagħhom u involontarjament integrajtha fl-istil tiegħi.

Lil hinn mir-reċtar dejjem ħaddant prinċipji xellugin radikali u ammirajt personalitajiet li f'ħajjithom iġġieldu kontra d-diżugwaljanzi , il-mibegħda razzjali, id-diskriminazzjoni ibbażata fuq l-orjentazzjonijiet sesswali u dawk li ħadmu favur il-ġustizzja soċjali u l-emanċipazzjoni tal-klassi tal-ħaddiema, fost oħrajn.

Fl-opinjoni tiegħek, liema huma l-isbaħ ġesti li persuna tista' tagħmel lil ħaddieħor?

Li tittratta lill-proxxmu kif tixtieq li tiġi trattat int, bla preġudizzju u b'kompassjoni.

Jekk sensittiv ifisser li niġi affettwat emozzjonalment min-nies ta' madwari, ngħidlek li f'dak is-sens illum ħafna inqas sensittiv.

B'dan irrid infisser li iktar ma tikber iktar issir assertiv u iktar tinduna li l-opinjoni ta' persuna fuqek hija biss riflessjoni ta' dik il-persuna u mhux riflessjoni ta' dak li int int. Jekk b'sensittiv tfisser li tissimpatizza għal dak li jkun u tkun empatiku, ngħidlek iva, però nagħmel dan biss sal-punt li naħseb li hu neċessarju, għax anke l-isbaħ affarijiet fid-dinja, jekk sproporzjonati ma jkunux sani.

Kemm hu importanti l-umoriżmu fil-ħajja ta' kuljum?

Daqs kemm hi importanti l-mediċina għal xi ħadd marid.

Hemm xi ħolma li tixtieq twettaq?

Jien ngħix ħajti mingħajr aspettativi; iżda ngħixha b'idi miftuħa għal dak kollu li jista' jkun pożittiv jew jgħini nikber fuq livell personali.

Il-ħajja mimlija sorpriżi, kultant ikunu wara l-kantuniera.

Naraw xi jmiss u nagħmlu l-ahjar li nistgħu fiċ-ċirkostanzi.

#wpdevar_comment_1 span,#wpdevar_comment_1 iframe{width:100% !important;} Roberta Magri Direttriċi u Editriċi


Nitkellmu ma' Joe Bartolo Joe Bartolo ġej mill-Ħamrun u twieled fil-25 ta' Jannar 1936.

Miżżewweġ ma Jane u kellhom tlett it-tfal, illum kollha miżżewġin, bużnanniet ta' sitta.

Joe kien impjegat mall-kumpanija Ingliża 'Rediffusion' minn fejn beda u spiċċa magħha.

Beda fl-1953 fl-accounts, kompla bħala kollettur u fl-1979 spiċċa fid-Dipartiment tal-programmi bħala librar tad-diski.

Minn hawn akkwista dak li dejjem xtaq, drama, preżentatur ta' programmi u produttur ta' radjudrammi.

Lura lejn it-tmiem tas-snin 50 kien beda il-palk ma' Joe Muscat Scerri, kienu jduru bosta rħula u bliet b'xi dramm ta' William Shakespear kif ukoll xi kummiedja.

Għamel żmien twil wieqaf sakemm ġiet l-opportunita' permezz ta' ħbieb li huwa kien għamel fix-xandir.

Joe jgħidilna "Ir-Rediffusion iġibli ħafna memorji sbieħ, għaliex minn hawnhekk għext familja."

Joe Bartolo mal-mara tiegħu Jane

Huwa beda bi programmi mużikali, grazzi għal Manwel Zammit, Kap tal-programmi tar-radju u dan kien fl-1983 bl-ewwel programm mużikali għar-radju 'Minn Nashville' 'Drive time' 'Profili Country' 'Cinematografija' bi skript ta' Lino Cassar, 'Minn x'ħin jidlam sa ma jisbaħ' maratona ta' mużika mill-11pm sas-6 am dan kien ikun darba f'ġimgħa.

Aktar tard jinbidel is-Sur M. Zammit u floku jidħol is-Sur Charles Flores fl-1987.

Issa li r-Rediffusion kellu jċedi ismu u jiġi ntrodott Radju Malta.

Fl-istess sena kellu jmur għal intervent ta' malajr fl-Isptar San Luqa liema intervent kien kważi wasslu fl-aħħar ta' ħajtu.

Wara li ħa saħħtu lura daħal għax-xogħol u ġie introdott ma' Mr. Flores fejn dan kien sema' ħafna dwaru meta huwa kien rikoverat.

Dan kien il-waqt li Mr Flores wera x-xewqa li jlaqqa' żewġ preżentaturi tal-istess ġeneru ta' mużika għall-programm wieħed flimkien.

L-ewwel programm li kien iġib it-titlu 'Lejla Country' beda jixxandar f'xandira diretta il-Ħamis 7 ta' Jannar 1988 fid-9pm.

Bl-inizjattiva ta' Mr. Ġorġ Peresso beda wkoll jipproduċi xi radjudrammi, hawnhekk huwa ħass li tela' tarġa oħra fil-karriera tiegħu.

Aktar tard huwa għamel wieqaf kważi erba' snin sakemm wasal il-waqt li kemm Leslie Gladwish kif ukoll Joe sabu ruħhom ma 'One Radio' bi programm ta' mużika Country, u b'hekk bdew jippreżentaw il-programm minflok il-mibki Vince Laus.

Din is-sena Joe kellu jirtira mill-programm minħabba diversi sitwazzjonijiet fosthom il-pandemija COVD 19.

Fil-qasam tad-drama Joe kellu diversi partijiet, fuq il-palk kif ukoll permezz tat-televiżjoni, partijiet ma' bosta atturi popolari fix-xena bħal Elsa Romei, Ġemma Portelli, Josephine Mahoney, Josephine Zammit Cordina, Charles Thake, Mario Micallef, Michael Sciortino, Lino Grech u Josie Coppini fost oħrajn.

L-iktar tlett produzzjonijiet għall-qalb Joe fil-palk u televiżjoni huma 'Meta morna tal-Mellieħa' kitba ta' Frans Ebejer, flimkien ma' Lino Grech, Josephine Mahoney u l-mibkija Melita Cutajar fost oħrajn, din saret fit-Teatru miftuħ tal-ġonna ta' San Anton fl-1983 fl-okkażjoni tal-Maltafest.

Produzzjoni oħra għat-televiżjoni kienet 'L-ewwel jien' ta' Ġuże Diacono, flimkien ma' Elsa Romei, Lino Grech u Leslie Gladwish.

Kien hemm ukoll 'Min ifassal u min iġarrab' ta' Ronald Saliba flimkien ukoll ma' Elsa Romei, John Dimech u oħrajn.

Din kienet saret kemm għat-televiżjoni kif ukoll għat-teatru.

Kellu wkoll diversi partijiet fuq il-palk tat-Teatru Manoel u l-Istitut Kattoliku u diversi lokalitajiet oħra.

Partijiet oħrajn kellu f'sensiliet bħal Issa Naraw , Dun Benit , Ipokriti u fis-sensiliet semi reliġjużi Qalb in-Nies u Kurrenti .

Parti oħra li kienet differenti minn tas-soltu kienet fis-sensiela Tagħnniqa .

Joe jgħidilna wkoll dwar id-differenza tal-produzzjonijiet li kienu jsiru fil-bidu tal-karriera tiegħu għal t'issa.

"Fil-bidu konna naħdmu fl-istudios bi tlett kameras u bini ta' sett permezz tal-karpentiera bravi u x-xogħol li għaddej bħal issa hu ħafna inqas minn dak ta' qabel, xogħol fi studios tista tgħid inqata għal kollox." jgħid Joe.

Bejn l-1992 u l-1994 huwa ipproduċa żewġ sensiliet televiżi ta' sitt episodji kull wieħed bl-isem ' Country Saloon ' bil partiċipazzjoni ta' kantanti Maltin kif ukoll vidjos ta' oħrajn Amerikani, dawn kienu xi ħaġa ġdida għat-telespettaturi u d-dilettanti tal-mużika Country għal dak iż-żmien.

Din kienet kisba oħra fil-karriera ta' Joe.

"Il-mużika għalija nista ngħid li ngħix biha, id-dinja mingħajr mużika mhi xejn.

Kull ġeneru ta' mużika tgħoġobni, iżda nippreferi dik Country."

Matul dawn l-aħħar 4 snin, Joe kiteb 39 poeżija.

Il-pjan tiegħu hu li mhux wisq fil-bogħod, jippubblika dawn il-poeżiji fi ktejjeb.

Waħda mill-poeżiji li kiteb Joe

Nitkellmu wkoll ma' Joe dwar l-importanza li wieħed jibqa attiv minkejja li jilħaq ċerta età.

"Bħala penzjonant nipprova nkun attiv sakemm tibqa' s-saħħa.

L-appell tiegħi lis-segwaċi u l-qarrejja ta' SKOPERTA, li hawn nixtieq nagħti prosit lil Roberta u Janice ta' dan il-proġett, liż-żgħażagħ speċjalment ibdew minn issa qabel ikun tard wisq ħudu d-drama bħala delizzju għax permezz ta' hekk titħaltu ma' nies ta' ċertu livell ta' edukazzjoni li allura għal quddiem ikun jiswa, bħal ma jgħid il-Malti, mitqlu deheb."

#wpdevar_comment_1 span,#wpdevar_comment_1 iframe{width:100% !important;} Janice Vella Direttriċi u Maniġer tal-Midja Soċjali


Matthew Bartolo se jkun qiegħed jikkontribwixxi wkoll fuq skoperta.net kif ukoll iwieġeb il-mistoqsijiet tagħkom, iżda għal din il-ġimgħa ħsibna biex nitkellmu ftit miegħu dwaru personali u l-professjoni tiegħu… Min hu Matthew Bartolo?

Matthew Bartolo hu persuna b'ħafna strati u faċċati.

In-nies l-iktar li jafuni bħala sesswologu jew terapista tas-sess.

Kultant nismagħhom jgħidu: "ara tas-sess".

Din reputazzjoni li ħadt għax għażilt li nitkellem ħafna fuq is-sess, speċjalment fuq midja lokali.

Hemm ċans li stedintuni biex nibda nikkontribwixxi fuq dan il-portal għall-istess raġuni.

Għalkemm is-sess hemm min għadu jqisu bħala tabù illum il-midja ndunat li is-sess ibigħ u għalhekk jien nuża din il-pjattaforma biex nilħaq nies li forsi ma jaslux ifittxu l-għajnuna dwar problemi jew mistoqsijiet sesswali li jista' jkollhom.

Għal sħabi, min-naħa l-oħra, jien persuna dipendibli ħafna u nkun hemm meta jkollhom bżonn, bħal ma huma jkunu hemm għalija.

Għall-ġenituri tiegħi naħseb kont uġigħ ta' ras, u kultant ta' qalb, avventura wara l-oħra, jien u nikber.

Illum jgħidu li kburin bija u dak li tgħallimt.

Jien ninbixhom billi ngħid li nemmen li jien kapaċi nagħmel ċertu xogħol minħabba l-keded li tajthom f'żgħożiti.

L-avventuri li dħalt fihom jien u nikber illum jgħinuni nifhem, jew naħdem, ma' nies differenti.

Qed ngħid dan kollu għax hemm ħafna l-għati tiegħi, u bħali kull min se jaqra dan li ħarbixt.

Nemmen li importanti li nifhmu li aħna nuru aspetti varji lil nies differenti u li aħna esseri li jevolvi.

Kif kont naħsibha għaxar snin ilu mhux kif naħsbiha llum.

X'inhi sesswoloġija?

Sesswoloġija hi l-istudju tas-sess, sesswalità, u dak kollu li għandu x'jaqsam magħha.

Jidhol ħafna fil-fiżjoloġija, psikoloġija u soċjoloġija.

X'wasslek biex tagħżel din il-professjoni?

Wara l-baċċellerat fil-psikoloġija l-Università ta' Malta, kont qed nistudja Counselling fuq livell iktar avvanzat ma' skola tal-counselling ġewwa Londra.

Wieħed mill-weekend seminars li kelna konna qed niddiskutu sess u relazzjonijiet.

Niftakar it-tutors li kellna kienu terapista li jispeċjalizzaw fis-sess u sesswalità u ħeġġewni nispeċjalizza bħalhom.

Qalu li l-mod kif nitkellem dwar is-sess hu naturali u professjonali.

Kienu bagħtuli dettalji dwar l-iktar kors rispettat ġewwa l-Ingilterra, applikajt u tlajt l-Ingilterra biex nistudja u niprattika ġewwa klinika tas-sess tal- NHS ġewwa Sheffield.

Int personali, xi tħoss li tgħallimt minn din il-professjoni?

Tgħallimt ħafna.

Jiena nħossni privileġġat ħafna li n-nies jiġu għandi u jiftħu qalbhom miegħi.

Nisma' sigrieti u biżgħat ta' nies minn kull għad tal-ħajja.

Ovvjament dan jien kollu nżommu għalija u mistur bis-sigriet professjonali.

F'dawn l-aħħar għaxar snin li ilni li speċjalizzajt fis-sess u relazzjonijiet tgħallimt li aħna min aħna, inħobbu lil min inħobbu, nixtiequ, u għandna bżonn l-istess affarijiet.

Dan li nixtiequ, u għandna bżonn infitxuh b'modi differenti u postijiet varji, però kollha nixtiequ li nkunu maħbuba, u aċċettati, ta' li aħna.

X'inhu l-akbar sodisfazzjon tiegħek bħala sesswologu?

Kien hemm ħafna drabi li bkejt bil-ferħ mal-klijenti tiegħi, u ġieli anke wara li telqu.

Mumenti fejn koppji li kienu jaħsbu li ma jistgħux ikollhom tfal inqabdu tqal.

Koppji li qed jirnexxilhom igawdu s-sesswalità flimkien.

Però jkun hemm drabi oħra fejn is-sodisfazzjon jiġi wara xhur, jekk mhux snin.

Koppji li jkunu ħassru quddiemi.

Qablu li mhumiex għal flimkien.

Ġieli persuna taċċettaha iktar minn oħra.

Wara xi xhur, jew snin nirċievi messaġġ biex jgħiduli li qegħdin f'relazzjoni oħra, u li issa fehmu għala dik ta' qabel ma ħadmitx.

Ikolli wkoll mumenti iebsa ħafna ġewwa l-klinika tiegħi.

Koppji li għaddejin minn infedeltà.

Koppji li tilfu lil xi ħadd.

Uġigħ li ftit huma n-nies li jkollhom l-privileġġ li ħaddieħor jaqsmu magħhom, però xorta jkun diffiċli mhux ħażin.

Jiena mmexxi diversi timijiet.

Tnejn minnhom huma Willingness u Sex Clinic Malta.

Meta bħala tim tara li qdejt persuna mill-aħjar u waslet għall-għan tagħha hu sodisfazzjon ukoll.

Sodisfazzjon ta' dan l-aħħar hu meta nies, jew organizzazzjonijiet minn pajjiżi oħra jkunu semgħu bija u jftixuni għal xi parir.

Dan bħalissa qed nagħmlu kemm ma' grupp Litwen u ieħor fir-Rumanija.

Żewġ pajjiżi fejn l-awtoritajiet qed jopponu edukazzjoni sesswali obligatorja, u għalhekk qed ngħinhom jingħaqdu biex jibdew jibnu riżorsi ta' edukazzjoni sesswali ħalli jaqsmuha onlajn u wara nerġgħu nkelmu lill-istess awtoritajiet ħalli nispjegaw eżatt x'nifhmu biha edukazzjoni sesswali.

Għamilt xi ħaġa simili il-Gwatemala fejn mort inlaqqa' edukaturi, maġistrati, kapijiet ta' tributjiet differenti, u tobba biex nibdew il-konversazzjoni dwar l-edukazzjoni sesswali.

Kull pajjiż u raħal għandu l-bżonnijiet tiegħu u trid tadatta l-messaġġ skont il-bżonnijiet speċifiċi tan-nies.

Liema huma l-aktar problemi komuni li tiltaqa' magħhom?

Illum il-ġurnata nara biss individwi, koppji jew relazzjonijiet bejn tlieta min-nies, li jkollhom problemi sesswali.

Dan minħabba li qed inkompli nistudja u nispeċjalizza f'oqsma differenti tas-sesswalità.

Problemi l-iktar komuni huma nisa li jonqsilhom l-aptit sesswali meta huma f'relazzjoni.

Iktar minn kwart tan-nisa qabel il-menopawża jonqsilhom l-aptit sesswali.

Ħafna huma dawk li għadhom jemmnu li din xi ħaġa normali meta nafu li mhix.

In-nuqqas fl-aptit ħafna drabi hemm kawża għalih u jekk taħdem fuqu jerġa' jitfaċċa l-aptit għas-sess.

Niltaqgħu ma' nisa li jonqsilhom l-aptit waqt u wara l-menopawża.

Huma ftit iktar min-nofs tan-nisa ta' din l-età li jgħidu li jonqsilhom l-aptit.

Dan jurina, li avolja jkun hemm bidla fl-ormoni, li tikkawża dan-nuqqas fl-aptit, hemm fatturi oħra, li ta' min wieħed jiċċekja.

Problemi oħra komuni, din id-darba fl-irġiel huma dawk li jiġu malajr (kwart tal-irġiel kollha) u dawk li jbatu minn erezzjoni (terz tal-irġiel kollha).

Meta tħares lejn l-iktar kawża komuni għal dawn il-problemi sesswali tara li hi l-istil ta' ħajja li qed nagħżlu li ngħixu.

Minn ħaġa għal oħra u ma jkollniex ċans għal xulxin, jew għalina nfusna.

Kawża oħra, li taffetwa kull ġeneru hi li qed inqablu dak li qed nagħmlu aħna ma' exijiet, li naraw fuq TV jew pornografija.

Ħafna huma dawk li jaħsbu li kulħadd qed jagħmel sess aħjar minnhom u li huma mhumiex biżżejjed.

Taħseb li għad hawn wisq stigma fuq dan is-suġġett u allura ħafna nies jibżgħu jew jiddejjqu jitkellmu u jfittxu l-għajnuna?

Meta nqabbel fejn wasalna llum ma' fejn konna għaxar snin ilu naħseb li saru avvanzi kbar.

Illum inkun mistieden fuq programmi fid-9am jew 12pm biex nitkellem fuq is-sess.

Qabel konna rridu nistennew id-9pm jdoqqu.

Illum tara li anke organizzazzjonijiet ta' studenti tal-Università qed jorganizzaw diversi taħdidiet dwar is-suġġett.

Anke meta mmur nagħmel xi laqgħa n-nies m'għadomx jiġu għax se nitkelmu fuq is-sess, jiġu għax għandhom ċerti aspetti tas-sesswalità li jixtiequ jitgħalmu fuqu.

Ma nemminx li s-sess għadu tabù, u dan nikkonfermah meta nagħti konsulenzi lil għaqdiet f'pajjiżi oħra li jfakkruni fejn konna aħna snin ilu.

Jekk għandkom xi mistoqsijiet li tixtiequ tistaqsu jew suġġett partikolari li tixtiequ li nitkellmu dwaru, ibgħatulna fuq info@skoperta.net

#wpdevar_comment_1 span,#wpdevar_comment_1 iframe{width:100% !important;} Roberta Magri Direttriċi u Editriċi


Nitkellmu ma' Alison Bezzina Għidilna ftit dwarek… Jien ilni attivista tal-annimali għal ħafna snin.

Minn dejjem kont inħobbhom u dejjem kont nipprova ngħin, imma wara ftit bdejt ninduna li l-problema ta' moħqrija, abbandun u abbuż hija ħafna ikbar milli kont naħseb, u li kien hemm bżonn tibdil minn fuq, fis-sistema, u fl-imħuħ tan-nies.

Ma bqajtx sodisfatta billi nsalva kelb jew xi qattus 'l hemm u 'l hawn, ridt nagħmel xi ħaġa iżjed long term u li tħalli impatt akbar.

B'hekk bdejt ninvolvi ruħi fl-attiviżmu għat-trattament xieraq tal-annimali.

Għal ħafna snin kont nikteb fil-gazzetti.

U għalkhemm kont nikteb fuq suġġetti kurrenti kemm-il darba ktibt fuq l-annimali.

Imbagħad tlett snin ilu iddeċidejt li nikkonċentra biss fuq il-qasam tal-annimali u ftaħt il-blog tiegħi www.iwillnotgoaway.com.

Lil hinn mill-attiviżmu jien gradwata mill-Università ta' Londra b'Masters fil-komunikazzjoni, ħdimt għal ħafna snin fil-qasam tat-telekomunikazzjoni u mal-Inspire Foundation.

Għadek kemm ingħatajt il-kariga ta' Kummissarju għat-trattament xieraq tal-annimali.

Xi tfisser għalik din il-kariga ġdida tiegħek?

Ir-rwol tal-kummissarju mhuwiex daqshekk differenti minn dak ta' attivista tal-annimali.

Id-differenza tinsab fil-metodu ta' kif naħdmu.

Bħala kummissarju naħdem mat-tim tiegħi, (għandi tim ta' esperti), biex nagħtu pariri u tagħrif direttament lill-awtoritajiet dwar it-trattament xieraq tal-annimali biex flimkien, nippruvaw intejbu l-kwalità tal-ħajja tal-annimali f'Malta u Għawdex.

Dan ma jfissirx li l-pariri li nagħtu dejjem jiġu milqugħa u implimentati, imma Gvern li jinvesti f'Kummissarju, ikun għaqli li juża l-għarfien u l-esperjenza tat-tim li jkun investa fih biex jieħu deċiżjonijiet u azzjonijiet iżjed għaqlija f'dan ir-rigward.

Bħala kummissarju, ir-responsabilitajiet huma varji.

L-iżjed li nikkunsidra importanti huma li nqajmu kuxjenza fost il-pubbliku, li nedukaw u noħolqu djalogu soċjali dwar id-drittijiet tal-annimali u li nsaħħu l-infurzar tal-liġi.

Nixtieq niċċara li r-rwol tal-kummissarju mhuwiex ir-rwol tad-direttur tad-dipartiment tal-animal welfare.

Dawn huma żewġ rwoli differenti ħafna.

Għalkemm iż-żewġ rwoli għandhom l-għan li jtejbu l-ħajja tal-annimali tagħna, il-kummissarju m'għandux setgħat eżekuttivi.

Fejn tħoss li hemm bżonn isir l-aktar progress?

Bla dubju hemm ħafna xi jsir, u l-bulk tax-xogħol jikkonsisti f'edukazzjoni tal-pubbliku, f'infurzar tal-liġi li diġà teżisti anka fir-rigward ta' farm animals, u rehoming centre iżjed adekwat għall-bżonnijiet tal-annimali tagħna.

Issa li ngħatajt din il-kariga, se tkun f'pożizzjoni li tagħmel differenza ikbar.

Fejn qed taspira li tasal?

Personalment nemmen bis-sħiħ li l-annimali m'għandhom qatt ikunu għall-użu tal bniedem, u bħala Kummissarju din tibqa' l-pożizzjoni tiegħi.

Naspira li xi darba l-annimali ma jibqgħux ikkunsidrati bħala oġġett jew propjetà, iżda sakemm naslu hemm xogħli se jkun li ntejjeb il-ħajja ta' dawn l-annimali.

Minkejja li fil-maġġoranza magħrufin għall-imħabba lejn l-annimali, iżda min-naħa l-oħra r-rati ta' moħqrija u inġustizzji huma għoljin.

X'taħseb li hi l-problema ewlenija?

Nemmen li l-problema ewlenija hija nnuqas ta' għarfien u nuqqas ta' edukazzjoni.

Storikament l-annimali konna nikkunsidrawhom biss għall-użu tagħna u ma konniex niġu mgħallma sew fuq il-bżonnijiet u l-ħtiġijiet tagħhom.

Ħafna kienu jemmnu pereżempju, li żżomm kelb marbut mhijiex moħqrija, jew li tneħħi d-dwiefer ta' qattus biex ma jqattax sufan mhjiex moħqrija.

L-affarijiet inbidlu, imma n-nies mhux neċessarjament inbidlu bl-istess pass.

It-tieni l-akbar problema hija l-infurzar tal-liġi.

Minħabba nuqqas ta' riżorsi u sistemi antiki, l-awtoritajitiet isibuha diffiċli li jinfurzaw il-liġi li diġà teżisti.

Xi rwol għandhom l-annimali fil-ħajja personali tiegħek?

Naħseb li nista' ngħid li l-annimali għandhom rwol prinċipali ferm fil-ħajja tiegħi.

Apparti li għandi żewġt iklieb li dawwart ħajti biex ikunu komdi, kemm bħala attivista u issa bħala kummissarju, il-parti l-kbira tal-ġurnata tiegħi tinvolvi b'xi mod jew ieħor l-annimali.

Alison tikkonkludi l-intervista b'dan il-messaġġ

#wpdevar_comment_1 span,#wpdevar_comment_1 iframe{width:100% !important;} Roberta Magri Direttriċi u Editriċi


Ċertament, il-Prof.

Oliver Friggieri ħalla impatt fuq ħafna minna, b'mod partikolari dawk li kienu viċin tiegħu.

Għamilna kuntatt ma' Mario Micallef u staqsejnih dwar il-ħbiberija u l-esperjenzi li kellu miegħu.

Dan hu dak li Mario qasam magħna…

Lil Oliver ilni nafu mill-bidu tas-snin 90.

Niftakar li kien attenda jara waħda mill-produzzjonijiet li l-kumpanija tiegħi 'Talenti' kienet ippreżentat fit-Teatru Manoel f'dak iż-żmien.

L-għada ta' dik il-produzzjoni kien ċempilli d-dar u talabni li xtaq jiltaqa' miegħi u talabni mmur nara fl-uffiċċju tiegħu l-Università.

Kienet sorpriża għalija din it-telefonata.

Mort, qalli kemm ħa gost bil-produzzjoni li tellajt u ħeġġiġni biex inkopmli ntella' produzzjonijiet oħra ta' dak il-livell.

Staqsieni dwar il-karriera kulturali tiegħi.

Dik il-laqgħa kienet il-bidu ta' ħbiberija li aktar ma għadda ż-żmien aktar issaħħet bejnietna.

Il-laqgħat li ġew wara, kollha bdew isiru fid-dar tiegħu fi Fleu-deLys, B'Kara, fejn baqa' joqgħod sakemm miet fiha wkoll.

Fl-1993 il-kumpanija 'Talenti', ippreżentat l-ewwel xogħlijiet ta' Oliver fit-Teatru Manoel.

Żewġ drammi f'serata waħda.

''L-Onor.

Tar-Raħal'' u ''Padruni u Qaddejja'', żewġ dramm qawwija li mhux biss ippakkjaw it-teatru Manoel għal tlett rappreżentazzjonijiet, imma li ntlaqgħu tajjeb ħafna kemm mill-udjenzi, kif ukoll mill-kritiċi.

Fl-Lulju tal-1999 wasal id-dramm klassiku ta' Oliver ''Rewwixta'', li jien ippreżentajt flimkien mad-dipartiment tal-kultura, f'Sant'Iermu l-Belt fl-apert.

Dan id-dramm ukoll kien intlaqa' tajjeb ħafna ukoll.

Wara dan id-dramm, bdejt niġi mistieden biex naqra xi poeżiji ta' Oliver f'diversi serati li kienu jsiru minn żmien għal żmien, għalhekk kemm għal ħaġa, kif ukoll għal oħra, bqajt inżomm kuntatt miegħu kważi l-ħin kollu.

Fis-sena 2000, Oliver kien irregalali ir-rumanz li kien għadu kif ħareġ, ''It-Tfal Jiġu bil-Vapuri''.

Niftakar li kien qalli li meta naqrah ngħidlu x'jidhirli minnu.

Niftakar li dak in-nhar, qabel ma rqadt bdejt naqra dan ir-rumanz.

Issaħħart fuqu, li ma kienx għan-ngħas kbir li kien qabadni kont inkompli naqrah.

Komplejtu l-għada, u f'jumejn qrajtu kollu.

Ċempilt lil Oliver u tlabtu biex immur narah.

Hekk għamilt l-għada wara x-xogħol.

Tajtu l-veduti tiegħi dwar ir-rumanz, għidtlu kemm għoġobni kemm bħala kitba, plot, kif ukoll ir-ritmu mgħaġġel tiegħu, u kemm żammni naqrah.

Kien ħa gost ħafna niftakar.

Wara li tkellimna anke fuq xi affarijiet oħra, qabel ma tlaqt minn għandu għidtlu: ''Oliver, dan ir-rumanz għandu potenzjal qawwi biex nagħmlu f'serje għat-televiżjoni''.

Niftakar li qatt ma stennejt ir-risposta li tani dak in-nhar, ħasadni u b'ċerta determinazzjoni qalli.

"Le Mario, żgur li le.

Dak ktibtu bħala rumanz u hekk nixtiequ li jibqa'."

Deher determinat b'li qalli, għalhekk ma komplejtx ninsisti.

Niftakar li xi ħmistax-il ġurnata wara dik il-laqgħa, kif dħalt id-dar wara rehearsal li kelli l-Manoel, Nathalie qaltli li ċempel Oliver u ried li l-għada mmur id-dar tiegħu biex ikellimni.

Hekk għamilt wara x-xogħol.

Sinċerament ħsibt li ħareġ xi ktieb ieħor u ried jagħtini kopja, kif baqa' jagħmel sal-aħħar.

Kif dħalt poġġieli quddiemi flixkun birra, kif baqa' jagħmel dejjem, u qalli: Spjegali dwar il-ħsieb tiegħek fuq It-Tfal Jiġu bil-Vapuri għal fuq it-televiżjoni.

Hemm indunajt li x-xilep ġewwa.

Għidtlu bil-ħsieb tiegħi li nagħmlu 13-il episodju minn dan ir-rumanz.

Wara ħafna mistoqsijiet li għamilli, ġiegħelni nwiegħdu li ngħid li din kienet idea tiegħi u mhux tiegħu.

Aċċettajt.

Tlabtu biex jaddatta u mill-ewwel qalli li le, m'inhiex kapaċi li nagħmel dak ix-xogħol għat-televiżjoni.

Dak il-ħin stess għidtlu li mela sa ngħid lil Lino Grech, bniedem li minbarra li kien attur tajjeb ħafna, kien għamel diġà ħafna xogħlijiet għat-televiżjoni.

Ħa gost ħafna b'Lino.

Niftakar li meta kellimt lil Lino Grech, għall-ewwel ma aċċettax għax qalli ''min jien?

Naddatta xogħol ta' Oliver Friggieri?.

Ġiegħelt lil Oliver iċempillu biex jipperswadieh, u hekk għamel.

U spiċċajna li minn sensiela ta' 13-il episodju, tant kien suċċess, li għamilna żewġ sensiliet oħra ta' 13-il episodju ieħor kull wieħed, għal Net TV.

Naturalment ma stajniex nagħmlu dan bl-ewwel rumanz li ħareġ Oliver, għalhekk, kellu jikteb żewġ rumanzi oħra.

''Dik id-Dgħajsa f'Nofs il-Port'' u ''La Jibnazza Niġu Lura''.

U spiċċa li kiteb triloġija.

Ma ninsa qatt il-ferħ ta' Oliver meta ra s-suċċess ta' dawn is-sensiliet.

Kien hemm drabi li kien jiġi jarana niffilmjaw u kien ikun fis-seba' sema.

Dan it-teleserial klassiku, intlaqa' b'suċċess kbir, u minn dakinhar sal-lum, Net TV, irrepetewh kemm-il darba.

Dan ix-xogħol tani wisq sodisfazzjon lili.

L-aktar meta kont ħadt il-''Best Actor TV Award'', għal parti prinċipali li jien għamilt fih, dik ta' 'Dun Grejbel'.

Wara, dan ir-rumanz, il-Klabb Kotba Maltin, ħarġu l-ktieb bħala triloġija.

Tlett snin ilu, tħajjart li dan it-teleserial noħorġu wkoll bħala photo rumanz.

Oliver ħa gost ħafna b'din l-idea.

Kellimt lil Joseph Mizzi tal-Klabb Kotba Maltin.

Aċċetta mill-ewwel li jieħu l-inkarigu li joħorgu hu, anke għall-ħbiberija kbira u r-rispett li minn dejjem kellu għal Oliver.

U proprju sentejn ilu, fl-2018, ħareġ dan il-photo rumanz, li ntgħoġob ħafna.

F'dawn l-aħħar snin, kienu bosta l-okkażżjonijiet li jien organizzajt serati musico/letterarji ad unur ta' Oliver Friggieri.

Fil-fatt, l-aħħar serata kienet f'Settembru tas-sena l-oħra, fil-palazz ta' San Anton, taħt il-patroċinju tal-President Dr. George Vella.

Serata li ntlaqgħet tajjeb ħafna mill-udjenza numeruża li attendiet.

Din is-serata kienet ta' sodisfazzjon u ferħ kbir għal Oliver, għax fiha jien kont ġiegħelt liż-żewġ neputijiet tiegħu jaqraw poeżija tan-nannu.

Niftakar li waqt li kienu qed jaqraw, ħarist lejh, innutajt demgħa nieżla minn għajnejh.

Dan l-aħħar, minħabba s-sitwazzjoni xejn sabiħa ta' saħħtu, ma kienx possibbli li nikkumunikaw bil-fomm, konna qed ninqdew bl-emails.

Proprju l-aħħar email li bgħatli kienet nhar l-Erbgħa 11 ta' Novembru, ħin: 17:42, għaxart ijiem qabel miet.

Fost affarijiet li kitibli, ferħan qalli li għadhom kemm ħarġulu żewġ kotba, ''Fil-Parlament Ma Jikbrux Fjuri'', bil-Franċiż, u ''Ġiżimin li qatt ma jiftaħ'', bl-Ingliż f'Londra.

Qalli li warrabbli kopja tagħhom, kif jagħmel is-soltu.

It-telfa għallarieda ta' Oliver, kienet xokk kbir nazzjonali.

Malta tilfet biċċa minnha.

F'dawn il-jiem, il-poplu wera l-imħabba tiegħu lejn dan ir-raġel.

Tlifna poeta, ġentlom, raġel tal-familja, bniedem li ħlief ġid m'għamilx f'ħajtu, u fuq kollox tlifna bniedem umli u maħbub minn kulħadd.

Grazzi Oliver ta' kull m'għamilt miegħi.

Grazzi tal-ħbiberija sinċiera u onesta li dejjem tajtni.

Grazzi li aċċettajtni bħala wieħed mill-ħbieb l-aktar qrib tiegħek.

Grazzi tal-pariri siewja li dejjem tajtni.

Inħobbok Oliver.

Nixtieq li jkolli post ħdejk ħalli nkompli nisma' l-għerf tiegħek ħiereġ minn fommok.

Sa ma nerġgħu niltaqgħu, strieħ fis-sliem ħabib ta' veru.

#wpdevar_comment_1 span,#wpdevar_comment_1 iframe{width:100% !important;} Roberta Magri Direttriċi u Editriċi